Ras Online - މިނިސްޓަރ ޝާހިދު އާއްމު މަޖިލީހުގެ ރިޔާސަތާއި މިރޭ ހަވާލުވެވަޑައިގަންނަވަނީ\nމިނިސްޓަރ ޝާހިދު އާއްމު މަޖިލީހުގެ ރިޔާސަތާއި މިރޭ ހަވާލުވެވަޑައިގަންނަވަނީ\nއަހުމަދު މަސްނޫމް 14 ސެޕްޓެމްބަރު 2021 - 10:36\nއދގެ އާއްމު މަޖިލީހުގެ 76 ވަނަ ސެޝަންގެ ރިޔާސަތާއި ރާއްޖޭގެ ފޮރިން މިނިސްޓަރ ޢަބްދުﷲ ޝާހިދު މިރޭ ޙަވާލުވެވަޑައިގަންނަވާނެކަމަށް ފޮރިން މިނިސްޓްރީން ހާމަކޮށްފިއެވެ.\nއދގެ އާއްމު މަޖިލީހުގެ 76 ވަނަ އާއްމު މަޖިލީހުގެ ރިޔާސަތަށް ޝާހިދު އިންތިހާބުވެވަޑައިގަތީ މިދިޔަ ޖޫންމަހުގެ7ވަނަ ދުވަހުއެވެ.\nފޮރިން މިނިސްޓްރީން ބުނީ ރާއްޖެ ގަޑިން މިރޭ ދަންވަރު 12 ޖަހާއިރު، މިހާރު ކުރިއަށްދާ 75 ވަނަ ސެޝަންގެ އެންމެ ފަހު ދަންފަޅި ކުރިއަށްދާނެކަމަށެވެ. އަދި ޢާއްމު މަޖިލީހުގެ 76 ވަނަ ސެޝަން ފަށައި، ރިޔާސަތާ މިނިސްޓަރ ޝާހިދު ހަވާލުވެވަޑައިގަންނަވާނެކަމަށްވެސް މިނިސްޓްރީން ބުނެފައި ވެއެވެ. ރިޔާސަތާ ހަވާލުވެވަޑައިގަތުމަށްފަހު މިނިސްޓަރ ޝާހިދު ތަޤްރީރުކުރެއްވުމަށް ހަމަޖެހިފައިވާކަމަށް ވެސް ފޮރިން މިނިސްޓްރީން ބުނެއެވެ.\nއދ.ގެ 76 ވަނަ ޢާންމު މަޖިލީހުގެ ރިޔާސަތަށް ޢަބްދުﷲ ޝާހިދު ހޮވިވަޑައިގަތީ އަފްޣާނިސްތާނުގެ ކުރީގެ ޚާރިޖީ ވަޒީރު ޒަލްމާއި ރަސޫލާ ވާދަކުރައްވައިގެނެވެ.\nމި އިންތިޚާބުގައި އދ.ގެ ޢާންމު މަޖިލީހުގައި ހިމެނޭ 193 މެންބަރު ޤައުމުން ވޯޓުލާފައިވަނީ ސިއްރުންނެވެ. މި އިންތިޚާބުގައި މިނިސްޓަރ ޝާހިދަށް ލިބިވަޑައިގަތީ 143 ވޯޓެވެ. ޑރ. ޒަލްމާއި ރަސޫލަށް ލިބިވަޑައިގެންފައިވަނީ 48 ވޯޓެވެ. މިއީ ރާއްޖޭގެ ތާރީޚުގައި އދ.ގެ މިހާ މަތީ މަޤާމަކަށް ދިވެއްސަކު އިންތިޚާބުވި ފުރަތަމަ ފަހަރެވެ.\nމިމަޤާމަށް ހޮވިވަޑައިގަތުމަށްފަހު ވާހަކަފުޅު ދައްކަވަމުން ޢަބްދުﷲ ޝާހިދު ވިދާޅުވީ ދުނިޔޭގެ ހުރިހާ ޤައުމުތަކެއްގެ އިތުބާރާއި ޔަޤީންކަން ދިވެހިރާއްޖެއަށް ލިބިގެން ދިއުމުން ސާބިތުވެގެން މިދިޔައީ މުޅި ދުނިޔެ ރާއްޖެ ބަލައިގެންފައިވާ ކަން ކަމަށެވެ. އަދި ރައީސުލްޖުމްހޫރިއްޔާ އިބްރާހީމް މުހައްމަދު ޞާލިޙްގެ ޒަޢާމަތާއި ޚާރިޖީ ސިޔާސަތު ދުނިޔެ ޤަބޫލްކޮށް ބަލައިގެންފައިވާކަން ސާބިތުވެގެން ގޮސްފައިވާ ކަމަށްވެސް ޝާހިދު ވިދާޅުވިއެވެ.\nއދގެ އާންމު މަޖިލިސް ނުވަތަ ޖެނެރަލް އެސެމްބްލީގެ ރިޔާސަތަކީ އެ ޖަމްއިއްޔާގެ އެންމެ އިސް އެއް މަގާމެވެ. ކޮންމެ އަހަރަކުވެސް އާންމު މަޖިލީހުގެ ރިޔާސަތަށް އިންތިޚާބުކުރާނީ ޖިއޮގްރަފިކް ފަސް ސަރަހައްދުގެ ތެރެއިން ކޮންމެވެސް އެއް ސަރަހައްދަކުންނެވެ. އެއީ އެފްރިކާ، އޭޝިއާ-ޕެސެފިކް، އީސްޓާން ޔޫރަޕިއަން، ލެޓިން އެމެރިކާ އަދި ކެރިބިއަންގެ އިތުރުން ވެސްޓާން ޔޫރަޕިއަން ސަރަހައްދުންނެވެ.\nޢާންމު މަޖިލީހުގެ ރިޔާސަތުގެ ދައުރަކީ އެއް އަހަރެވެ. މި މަޤާމަށް ހޮވިވަޑައިގެންނަވާ ބޭފުޅެއްގެ މަސައްކަތުގެ ތެރޭގައި އާއްމު މަޖިލީހުގެ ޖަލްސާތަކުގެ ރިޔާސަތުތައް ބެލެހެއްޓުމާއި ބަހުސްތަކުގައި މެމްބަރު ޤައުމުތަކަށް ވަގުތު ކަނޑައެޅުމާއި ނިޒާމީ މައްސަލަތަކުގައި ގޮތް ނިންމުމުގެ ބާރު ރިޔާސަތައް ލިބޭނެއެވެ.


Maziya aa dhekolhah Nizam ah bodu ithubaareh\nމާޒިޔާއާ ދެކޮޅަށް ނިޒާމަށް ބޮޑު އިތުބާރެއް\nލީގްގެ މެޗެއްގައި ނިޒާމް ޓީމަށް އިރުޝާދު ދެނީ --- ފައިލް ފޮޓޯ: ސަން\nފުރަތަމަ ބުރުގައި މާޒިޔާ އަތުން މޮޅުވެފައި ވުމުން، ދެ ވަނަ ބުރުގައި މިއަދު މާޒިޔާއާ ދެކޮޅަށް ނިކުންނައިރު ބޮޑު އިތުބާރެއް އެބައޮތް ކަމަށް ޓީސީގެ ކޯޗް މުހައްމަދު ނިޒާމު ބުނެފި އެވެ.\nއިޝާން އިބްރާހިމް (ސައްޓު) ކާމިޔާބު ކުރި ލަނޑުތަކުން، ފުރަތަމަ ބުރުގައި މާޒިޔާ އަތުން ޓީސީ މޮޅުވީ 2-0 ންނެވެ. ނިޒާމް ބުނީ މިދިޔަ ހަފުތާއިން ފެށިގެން ޓީސީގެ ޕްރެކްޓިސްތައް ކުރިއަށް ގެންދިޔައީ ފުރަތަމަ ބުރުގެ މެޗު އެނަލިސް ކުރުމަށްފަހު އެ މެޗުގެ ކަންކަމަށް ރިއާޔަތް ކުރުމަށް ފަހު ކަމަށެވެ.\n"އެ މެޗުން މޮޅުވިޔަސް ފެނިގެން ދިޔަ ރަނގަޅު ކުރަން ޖެހޭ ކަންތައްތަކެއް،" މިރޭ މާޒިޔާއާ ދެކޮޅަށް ނިކުންނަ މެޗުގެ ކުރިން ނިޒާމް ބުންޏެވެ. "އެ ކަންކަމަށް އަމާޒުކޮށްގެން މި ހަފުތާގައި ޓްރެއިނިންތައް މި ކުރިއަށް ގެންދިޔައީ، ދެން އެމެޗާ މިއާ ގުޅުވާފަ އަޅާ ކިޔާފަ މި މެޗާ ކޮންޓިނިއުސް ކުރުން އެއީ އެހާ ފަސޭހަ ކަމަކަށް ނުވެދާނެ."\n"މޮޅުވެފައި އޮތުމަކީ ކޅުންތެރިންނަށް ކޮންފިޑެންސް ލިބޭނެ ކަމެއް، އަދި ހަމަ ގަބޫލު ކުރަން އެ މެޗަށް ވުރެ ބޮޑަށް އިދިކޮޅު ޓީމު [މާޒިޔާ] ވެސް ތައްޔާރު ވާނެ ކަމަށް، އެހުރިހާ ކަމަކަށް ވިސްނައިގެން މެޗަށް ރެޑީވާން ޖެހޭނީ."\nނިޒާމު ބުނީ މިދިޔަ ފަސް ވަރަކަށް އަހަރު ތެރޭގައި ރާއްޖޭގެ ފުޓްބޯޅައިގައި އެންމެ ވަރުގަދަ ދެ ޓީމުގެ ތެރޭގައި މާޒިޔާ ހިމެނޭނެ ކަމަށެވެ. މެޗުގައި އެ ހުރިހާ އިހްތިރާމެއް މާޒިޔާއަށް އޮންނާނެ ކަމަށް ނިޒާމް ބުންޏެވެ.\nމާޒިޔާގެ ހެޑް ކޯޗް އިސްމާއީލް މަހްފޫޒް (އިންމަ) ގެ ބަދަލުގައި ޕްރީ މެޗު ޕްރެސްއަށް ހާޒިރުވީ، އެސިސްޓެންޓް ކޯޗް އަހްމަދު ޝުޒެއިރު އެވެ. އޭނާ ބުނީ ފުރަތަމަ ބުރުގައި ޓީސީ އަތުން ވީ ބަލި ހަނދާން ނައްތާލުމަށް ފަހު މާޒިޔާގެ މުޅި ޓީމު އޮތީ ޓީސީ ބަލި ކުރަން ތައްޔާރު ވެގެން ކަމަށެވެ.\nއޭނާ ބުނީ ކުރިން ޓީސީއަށް ކުޅުނު، މާޒިޔާގެ ނާއިޒު ހަސަން (ދާދު) އާއި ސްޓެވާޓް ކޯނޭލިއަސް މާޒިޔާގެ އެޓޭކިން ލައިންގައި ތިބުމަކީ މާޒިޔާއަށް ލިބޭނެ ބޮޑު އިތުބާރެއް ކަމަށެވެ.


ރާއްޖެއިސްލާމް | Page 3\nއެޑްމިން 1 އޭޕްރިލް 2013\nحجاج بن يوسف الثقفي ޢިރާޤުގެ ގަވަރުނަރުކަމުގައި ހުރި ދުވަސްވަރު ވަރަށް ގިނަ ބަޣާވާތްތަކެއް ސަރުކާރާއި ދެކޮޅަށް ކުރެވިފައިވެއެވެ. ނަމަވެސް ޙައްޖާޖު ގެންދިޔައީ އެހުރިހާ ބަޣާވާތެއްވެސް ވަރަށް ހަރުކަށިކަމާއެކު ފުނޑުފުނޑުކުރަމުންނެވެ. އެއްފަހަރަކު އެފަދަ ބާޣީ ޤައުމެއްގެ މައްޗަށް އޭނާއަށް ކާމިޔާބު ލިބުނެވެ. ޙައްޖާޖު އޭނާގެ ސިފައިންނަށް އަމުރުކުރީ އެހުރިހާ އެންމެން ޤަތުލުކޮށްލުމަށެވެ. ޙައްޖާޖުގެ އަމުރު އައުމާއެކު ޖައްލާދުން ޤަތުލުކުރުމުގެ މަސައްކަތް ފަށައިގަތެވެ. ޤަތުލުކުރަމުން ގޮސް ބާކީ އެންމެ އަޢުރާބީއެއް ހުއްޓައި ނަމާދު ވަގުތުވެއްޖެއެވެ. ޙައްޖާޖު، އޭނާގެ އިތުބާރުކުރެވޭ […]\nޢަބްދުﷲ ބުނު ޙުޛާފާ ރަޟިޔަﷲ ޢަންހު –3ވަނަބައި\nއެޑްމިން 24 މާރޗް 2013\nދެންއޮތީ ރޫމުގެ ޤައިސަރުގެ ދަރުބާރަށް އެކަލޭގެފާނު ވަޑައިގަންނަވަން ޖެހުނު ގޮތުގެ ވާހަކައެވެ. މިޙާދިޘާ ހިނގާފައިވަނީ ޢުމަރު ބުނުލް ޚައްޠާބު ރަޟިޔަﷲ ޢަންހުގެ ޚަލީފާކަމުގެ ދުވަސްވަރުއެވެ. ހިޖުރައިން ނަވާރަ ވަނަ އަހަރު އަމީރުލްމުއުމިނީން ޢުމަރު ބުނުލް ޚައްޠާބު، އިސްލާމީ މުޖާހިދުންގެ ލަޝްކަރެއް ރޫމީންނާއި ހަނގުރާމަކުރެއްވުމަށްޓަކައި މަދީނާއިން ފުރުވައިލެއްވިއެވެ. މި ލަޝްކަރުގައި ޢަބްދުﷲ ބިން ޚުޛާފާ ރަޟިޔަﷲ ޢަންހު ވެސް ހިމެނިވަޑައިގަންނަވައެވެ. މި ލަޝްކަރުގެ ހުރިހާ ޚަބަރުތަކެއް ރޫމުގެ ރަސްގެފާނަށް ބަރާބަރަށް ލިބެމުން ދިޔައެވެ. މުސްލިމު މުޖާހިދުންގެ ހިތްވަރުގަދަކަމާއި، ތެދުވެރިކަމާއި، […]\nއެޑްމިން 12 މާރޗް 2013\nދުވަސްވަރަކީ އުމަވީންގެ ވެރިކަންނިމި ޢައްބާސީންގެ ވެރިކަން ފެށުނު ދުވަސްވަރެވެ. ޢައްބާސީންގެ ކަނޑީގެ މިޔައިން ސަލާމަތްވުމަށްޓަކައި ބަނޫ އުމައްޔާގެ އެންމެހާ ބޮޑު ބޮޑެތީން ގެންދިޔައީ އަމިއްލަ ނަފްސައިގެން ފިލޭތޯ މަސައްކަތްކުރަމުންނެވެ. އަނެއްކޮޅުން ޢައްބާސީން ގެންދިޔައީ އުމަވީން ހޯދުމަށްޓަކައި ހުރިހާ ތަނެއް ބަލައި ހޯދަމުންނެވެ. އިބްރާހީމް ބިން ސުލައިމާން ބިން ޢަބްދުލްމަލިކުވެސް ހިމެނުނީ ބަނޫއުމައްޔާގެ ފިލައިގެން އުޅޭ ސަރުދާރުންގެ ތެރޭގައެވެ. އެންމެފަހުން ޢައްބާސީންގެ ފުރަތަމަ ޚަލީފާ އަބޫ ޢަބްދުﷲ ސައްފާޙުގެ އަރިސް މީހުން ޚަލީފާގެ އަރިހުގައި އިބްރާހިމްއަށް ޝަފާޢަތްތެރިވިއެވެ. ޚަލީފާ […]\nޢަބްދުﷲ ބުނު ޙުޛާފާ ރަޟިޔަﷲ ޢަންހު –2ވަނަބައި\nއެޑްމިން7މާރޗް 2013\nޢަބްދުﷲ ބުނު ޙުޛާފާ ރަޟިޔަﷲ އަންހު، ކިސްރާގެ ދަރުބާރުން ނުކުމެވަޑައިގެން ހިންގަވައިގެންނެވިއެވެ. އެބައިމީހުން އެކަލޭގެފާނަށް ދެން ހަދާނެގޮތެއް އެނގިވަޑައިގެންނުވާ ޙާލުކޮޅެއްގައެވެ. އެމީހުން އެކަލޭގެފާނު ޤަތުލުކޮށްލާނެކަމެއް ނުވަތަ އެނބުރި ދިއުމަށް ދޫކޮށްލާނެކަމެއް އެކަލޭގެފާނަކަށް އެނގިވަޑައެއްނުގަންނަވައެވެ. އެކަލޭގެފާނު ކިސްރާގެ ދަރުބާރުން ނުކުމެވަޑައިގެން ވިދާޅުވިއެވެ. [ﷲ ގަންދީ ބުނަމެވެ! މާތް ނަބިއްޔާ ޞައްލަﷲ ޢަލައިހި ވަސައްލަމަގެ ފަތްކޮޅު ފޯރުކޮށްދިނުމަށްފަހު އެބައިމީހުން އަހުރެންނާ މެދު ކޮންމެ ފަދަ ގޮތަކަށް ކަންތައްކުރި ނަމަވެސް އަހަރެންގެ އެއްވެސް ފަރުވާލެއްނެތެވެ.] ދެން ޖަމަލުކޮޅަށް ސަވާރުވެވަޑައިގެން މަދީނާއަށް ދަތުރުފުޅު […]\nއެންމެ ކަމުދިޔަ ތިން ޙަދީޘް\nއެޑްމިން2މާރޗް 2013\nއިމާމް ސުފިޔާން ބިން ޢުޔައިނާ (ރަޙިމަހުﷲ) އަކީ އެކަލޭގެފާނުގެ ޒަމާނުގެ މަޝްހޫރު ޙަދީޘް ޢިލްމުވެރިއެކެވެ. އެހެންކަމުން އިސްލާމީ ދުނިޔޭގެ އެކިކަންކޮޅުތަކުން ޢިލްމު އުނގެނުމަށްޓަކައި ވަރަށް ގިނަ ޢަދަދަކަށް އެކަލޭގެފާނުގެ އަރިހަށް ދަރިވަރުން އާދެއެވެ. މިގޮތުގެ މަތީން އެއްފަހަރަކު އައި (ރަށްފުށުގެ) ޢައުރާބީއަކު ވަރަށް ގިނަ ދުވަސްތަކެއް ވާންދެން އެކަލޭގެފާނުގެ އަރިހުގައި ޢިލްމު ޙާޞިލްކުރަން އުޅުނެވެ. ދުވަސްތަކަކަށް ފަހު ސުފިޔާންގެ އަރިހުން ވަކިވެގެން އޭނާގެ ވަޠަނަށް އެނބުރި ދިއުމަށް އަޢުރާބީ ގަސްތުކުރިއެވެ. އެހިނދު އިމާމް ސުފިޔާން، އަޢުރާބީ އާއި […]\nޢަބްދުﷲ ބުނު ޙުޛާފާ ރަޟިޔަﷲ ޢަންހު – 1\nއެޑްމިން 24 ފެބްރުއަރީ 2013\nއަޅުގަނޑުމެންގެ މިފަހަރުގެ ބަޠަލަކީ މާތް ނަބިއްޔާ ޞައްލަﷲ ޢަލައި ވަސައްލަމަގެ އަޞްޙާބުންގެ ތެރޭގައި މަތިވެރި ދަރަޖައެއް ލިބިވަޑައިގެންފައިވާ ބޭކަލެއްކަމުގައިވާ ޢަބްދުﷲ ބުނު ޙުޛާފާ (އައްސަހުމީ) ރަޟިޔަﷲ ޢަންހު އެވެ. އެހެނިހެން އެތަކެއް ހާސް އިންސާނުންނެކޭ އެއްފަދައިން އެކަލޭގެފާނާއި ބެހޭގޮތުން ވެސް، އެއްވެސް އެއްޗެއް ބަޔާންނުކޮށް މާޒީގެ އަނދިރިކަމުގެ ތެރެއަށް ދޫކޮށްލުމުގެ ފުރުޞަތު ތާރީޚަށް ލިބިފައި އޮތެވެ. އެހެން ނަމަވެސް އިސްލާމީ އިންޤިލާބުގެ ސަބަބުން އެދުވަސްވަރުގެ އެންމެ ބޮޑު ދެބާރުގެ ވެރީންކަމުގައިވި ރޫމުކަރައިގެ ވެރި ޤައިޞަރާއި ފާރިސްކަރައިގެ ވެރި […]\nއެހެން މީހުންނަށް ވުރެ ކުރިއަރާނެގޮތުގެ ހުނަރު\nއެޑްމިން 19 ފެބްރުއަރީ 2013\nމުދައްރިސް ކުލާހަށް ވަދެ، ޗޯކުބުރިން ބޯޑުގައި ދިގު ރޮނގެއް ދަމައިލިއެވެ. އެއަށްފަހު ދަރިވަރުންނާއި ސުވާލެއްކުރިއެވެ. [މި ރޮނގުގައި އަތްނުލައި، ރޮނގު ކުޑަކޮށްލެވޭނީ ތިޔައިގެ ތެރެއިން ކޮން ކުއްޖަކަށް ހެއްޔެވެ؟] މުދައްރިސްގެ ސުވާލާއެކު މުޅި ކުލާހަށް ހަމަހިމޭންކަން ވެރިވެގެން ދިޔައެވެ. ދަރިވަރުންގެ ނަޒަރު އެއް ފަހަރު މުދައްރިސަށް، އަނެއްފަހަރު ބޯޑަށް އަމާޒުވަމުން ދިޔައެވެ. މުދައްރިސް ކުރެއްވި ސުވާލުގެ ޖަވާބު އެއްވެސް ދަރިވަރަކަށް ނޭގުނެވެ. ޙަޤީޤަތުގައިވެސް އެއީ އުނދަގޫ ސުވާލެކެވެ. ކުލާހަށް ވެރިވެފައި އޮތް ހަމަހިމޭންކަށް ފޫއަޅުވައިލީ އެކުލާހުގައި އިން […]\nއަޞްލު ލިޔުއްވީ: ސަމާޙަތުއްޝައިޚް ޢަބްދުލްޢަޒީޒް ބުނު ޢަބްދުﷲ ބުނު ބާޒް (ރަޙިމަހުﷲ ތަރުޖަމާ: އައްޝައިޚް އާދަމް ޝަމީމް ބިން އިބްރާހީމް ފަހުގެ މުޝްރިކުން ދަންނައެވެ! ފަހެ އެބައިމީހުން ކުރީގެ މުޝްރިކުންނަށް ވުރެ ޝިރުކުގައި ދެގޮތަކުން އިތުރުކުރިއެވެ. އެއްގޮތަކީ ފަހުގެ ބައެއްމީހުން ރުބޫބިއްޔަތުގައި ޝިރުކުކުރެއެވެ. ދެވަނައީ އެމީހުން ތަނަވަސްކަމާއި، ދަތި ޙާލުގައިވެސް ޝިރުކުކުރެއެވެ. މިބައިމީހުންގެ ގާތުގައި އުޅޭ މީހުންނަށާއި، އެމީހުންގެ ކަންތައް ފެންނަ މީހުންނަށް މިކަން ރަގަޅަށް އެނގޭނެއެވެ. އެގޮތުން މިޞުރުގައިވާ ޙުސައިން ރަޟިޔަﷲ ޢަންހު އާއި، ބަދަވީގެ […]\nއިމާމް އަޙުމަދުގެ ދަރިކަނބަލުންގެ ސުވާލު، އިމާމް ޝާފިޢީގެ ޖަވާބު\nއެޑްމިން 24 ޖެނުއަރީ 2013\nއިމާމް އަޙުމަދު ބުނު ޙަންބަލް (ރަޙިމަހުﷲ) އެކަލޭގެފާނުގެ ޢާއިލާގެ ބޭފުޅުންގެ އަރިހުގައި ވަރަށް ގިނަގިނައިން އިމާމް ޝާފިޢީ (ރަޙިމަހުﷲ) ގެ ޢިލްމުވެރިކަމާއި، މާތްކަމާއި، ތަޤުވާވެރިކަމުގެ ވާހަކަ ދައްކަވައެވެ. އެއްދުވަހަކު އިމާމް އަޙުމަދު އެކަލޭގެފާނުގެ ގެކޮޅަށް ޒިޔާރަތްކުރެއްވުމަށް އިމާމް ޝާފިޢީ އަށް ދަޢުވަތު ދެއްވިއެވެ. އިމާމް ޝާފިޢީ، އިމާމް އަޙުމަދުގެ ގެއަށް ވަޑައިގެން، ރޭގަނޑުގެ ކެއުމުގައި ބައިވެރިވެވަޑައިގެންނެވިއެވެ. އަދި އެއަށްފަހު މެހެމާނުންގެ ކޮޓަރިއަށް ވަދެވަޑައިގެން އަވަހާރަލެއްޕެވުމަށްޓަކައި ތަންމަތީގައި އޮށޯވެވަޑައިގެންނެވިއެވެ. އަނެއް ދުވަހުގެ ހެނދުނު އިމާމް އަޙުމަދުގެ ދަރިކަނބަލުން އެކަމަނާގެ […]


Island Aviation in gahnan soikuri ATR marukaage boat thakah finance kuraane bayaku hoadhanee - One Online\nޑޮމެސްޓިކް އޮޕަރޭޝަންތައް ނޯތު އޭޕްރަން އަށް ބަދަލުކޮށް، މޯލްޑިވިއަންގެ ފްލައިޓްތައް ޕާކު ކޮށްފައި ---\nއައިލެންޑް އޭވިއޭޝަނުން ގަންނަން ސޮއިކުރި އޭޓީއާރު މަރުކާގެ ބޯޓުތަކަށް ފައިނޭންސް ކުރާނެ ބަޔަކު ހޯދަނީ\nގައުމީ އެއާލައިން, މޯލްޑިވިއަން ހިންގާ, އައިލެންޑް އޭވިއޭޝަން (އައިއޭއެސް) އިން ގަންނަން ސޮއިކޮށްފައިވާ އޭޓީއާރު މަރުކާގެ ތިން މަތިންދާބޯޓަށް ފައިނޭންސް ކުރާނެ ބަޔަކު ހޯދަން އިއުލާނުކޮށްފިއެވެ.\nއޭޓީއާރު 600-72 ގެ ދެ މަތިންދާ ބޯޓާއި އޭޓީއާރު 400-72 ގެ އެއް މަތިންދާބޯޓު ގަންނަން އެ ބޯޓުތައް އުފައްދާ ފްރާންސްގެ އޭޓީއާރު ކުންފުންޏާއެކު އައިއޭއެސް އިން ސޮއިކުރިކަން ހާމަކުރީ މިދިޔަ އަންގާރަ ދުވަހުއެވެ.\nއައިއޭއެސް އިން އިއްޔެ ކުރި އިއުލާނެއްގައި ވަނީ, އެ ބޯޓުތައް ގަންނަ އަގުތައް ހާމަކޮށް, އެ ބޯޓުތަކަށް ފައިނޭންސް ކޮށްދޭނެ ބަޔަކު ހޯދަން އިއުލާނުކޮށްފައެވެ.\nއިއުލާނާއެކު ހިމަނާފައިވާ ރިކުއެސްޓް ފޮ ޕްރޮޕޯސަލް (އާރުއެފްޕީ)ގައި ބުނެފައިވާ ގޮތުން ތިން ބޯޓަށް އެކު ޖުމުލަ 46.5 މިލިއަން އެމެރިކާ ޑޮލަރު (863.5 މިލިއަން ދިވެހި ރުފިޔާ) ހަރަދުވާނެއެވެ. އަދި އެކަމަށް ފައިނޭންސް ކުރަން ބޭނުންވާ ފަރާތްތަކަށް ބޭންކު ލޯނެއް ނުވަތަ ކުރެޑިޓް ފެސިލިޓީއަކުން ނުވަތަ ސޭލް އެންޑް ލީސްބެކް ފެސިލިޓީއެއް ހުށަހެޅިދާނެ ކަމަށް ބުނެފައިވެއެވެ.\nއާރުއެފްޕީގައި ބުނެފައިވާ ގޮތުން, ގަންނަން ސޮއިކޮށްފައިވާ ތިން ބޯޓުގެ ތެރެއިން އޭޓީއާރު 600-72ގެ ދެ ބޯޓު މިއަހަރުގެ އޮކްޓޯބަރު މަހު އަދި އޭޓީއާރު 400-72ގެ ބޯޓު އަންނަ ނޮވެމްބަރު މަހު ރާއްޖެ ގެނެވޭނެއެވެ.\nއައިއޭއެސް އިން ކުރިން ބުނެފައިވާ ގޮތުން, އަލަށް ގަންނަން ނިންމާފައިވާ ބޯޓުތަކަކީ ތިމާވެއްޓަށް ގެއްލުންދޭ ވިހަ ބޭރުކުރާވަރު މަދު PW12XT ގެ އިންޖީނާއެކު ގަނެވޭ ބޯޓު ތަކެކެވެ. އަދި އެ އިންޖީނުތަކުގެ ސަބަބުން ތެލަށް ކުރާ ހޭދައިން ތިން ޕަސެންޓް އަދި މެއިންޓެނަންސް އަށް ކުރާ ހަރަދުގެ 20 ޕަސެންޓް ކުޑަވާނެ ކަމަށް އެކުންފުނިން ބުނެއެވެ.


Bigg Boss 11 Gai Komolika Akee Hina: Shilpa\nޝިލްޕާ އާއި ހީނާ--\nބިގް ބޮސް 11 ގައި ކޯމޮލިކާ އަކީ ހީނާ: ޝިލްޕާ\nކަލާސް ޓީވީ އިން ދައްކަމުން އަންނަ މަޝްހޫރު ރިއަލިޓީ ޝޯ ބިގް ބޮސް 11 ގައި ކޯމަލިކާއަކީ ޓީވީ އެކްޓަރު ހީނާ ހާން ކަމަށް ބިގް ބޮސް 11 ކާމިޔާބު ކުރި ޝިލްޕާ ޝިންދޭ ބުނެފިއެވެ.\nހީނާއަކީ ބިގް ބޮސް 11 ގެ ކޯމޮލިކާ ކަމަށް ޝިލްޕާ ބުނެފައި މިވަނީ 90 ގެ އަހަރުތަކުގައި ދެއްކި އެންމެ މަގުބޫލު އެއް ޝޯކަމުގައިވާ ކަސޯޓީ ޒިންދަގީ ކޭގެ ދެވަނަ ބައިގައި ކޯމޮލިކާގެ ރޯލު ކުޅުމަށް ހީނާ ހާން ނަގާފައިވުމާއި ގުޅިގެންނެވެ.\nއެކްތާ ކަޕޫރު ޕްރޮޑިއުސްކޮށް ނެރެފައިވާ އެންމެ މަޝްހޫރު އެއް ޝޯކަމުގައި ވާ ކަސޯޓީ ޒިންދަގީ ކޭގައި ހީނާ ހާނަށް އެޝޯގެ އެންމެ އައިކޯނިކް ރޯލުކަމުގައިވާ ކޯމޮލިކާގެ ރޯލު ލިބިފައިވާއިރު ކޯމޮލިކާއަކީ އެޝޯގައި ނުބައި ބައި މީހެއްގެ ރޯލުން ފެނިގެންދާ މީހެކެވެ.\nކޯމޮލިކާގެ ރޯލަށް ހީނާ ހަމަޖެއްސުމާއި ގުޅިގެން ނޫސްވެރިއަކު ކުރި ސުވާލުގެ ޖަވާބުގައި ޝިލްޕާ ބުނީ އޭނާއަކީ ބިގް ބޮސް 11 ގައިވެސް ކޯމޮލިކާ ކަމަށެވެ. މީގެއިތުރުން ހީނާއަކީ މޮޅު އެކްޓްރެސް އެއްކަމަށާއި ނެގެޓިވް ރޯލެއް ކުޅުމަކީ އޭނާއަށް އުނދަގޫވާނެ ކަމެއް ނޫން ކަމަށް ވެސް ޝިލްޕާ ބުނެއެވެ.\nގިނަ ބަޔަކު އެންމެ ކެތްމަދުވެފައިވާ އެއް ޓީވީ ޝޯކަމުގައިވާ ކަސޯޓީގެ ޓީޒާ މިހާރު އާއްމުކޮށްފައިވާއިރު އެޝޯގައި މަސައްކަތް ކުރާނެ ހުރިހާ ތަރިންގެ ނަންތައް މިހާތަނަށް އަދި އެކްތާ ހާމައެއް ނުކުރެއެވެ. އެހެންނަމަވެސް އެޝޯގެ ޝޫޓިންތައް ފަށާފައިވާ ކަމަށް ހަބަރުތައް ބުނެއެވެ.\nބިގް ބޮސް 11 ގައި އަބަދުމެހެން ހީނާ އާއި ޝިލްޕާގެ މެދުގައި މައްސަލަތައް ދިމާވެ ޒުވާބުކޮށް ހަދާފައިވާއިރު ދެމީހުން އެކަކު އަނެކަކު ފެންނަ ހިސާބަށް ވެސް ގޮސް ހަދަނީ މަދު ފަހަރެކެވެ. އަދި ފިލްމީ ދާއިރާގައި ވެސް ދެމީހުން އެކުގައި މަސައްކަތް ކުރަން ބޭނުން ނުވާ ކަމަށް އެދެމީހުން ބުނެއެވެ.\n1999 ވަނަ އަހަރު ފިލްމީ ދާއިރާގައި މަސައްކަތް ކުރަން ފަށާފައިވާ ޝިލްޕާ ވަނީ 2017 ވަނަ އަހަރުގެ ބިގް ބިސް 11 ގެ އެއްވަނަ ހޯދާފައެވެ. އަދި ސްޓާ ޕްލަސް އިން ދެއްކަމުން އަންނަ މަޝްހޫރު ޝޯ ޔޭ ރިޝްތާ ކިޔާ ކެހްލާތާ ހޭގައި އަކްޝަރާގެ ރޯލުން ފެނިފައިވާ ހީނާ ވަނީ އެޝޯގެ ދެވަނަ ހޯދާފައެވެ.\nކަސޯޓީ ހީނާ ހާން


(3 އޮކްޓޯބަރ 2021 އާ ގުޅޭ)\n"މަންމާ... އަހަންނަށް ފުރިހަމަކޮށްދެވޭވަރު ހުވަފެނަކަށް މަންމަގެ ހުވަފެންނުވޭ. އަހަރެން... ބޭނުމީ... އަހަރެން ވަރިވާން ބޭނުމީ." ނީރާ އިހުނަށްވުރެ ބޮޑަށް ލަމްހާގެ އުނގުގައި މޫނު ފޮރުވާލިއެވެ.\nލަމްހާ ބަސް ހުއްޓޭ ގޮތްވީއެވެ. އޭނާގެ ހަރަކާތްތަކުގައިވީ ކަންބޮޑުވުމާއި ހާސްކަމަށް ބަދަލު ނަޔަސް ދޫ ހިމޭންވީއެވެ. ނީރާ ބުނި އެއްޗެއް ވިސްނައިގަންނަން ދަތިވީއެވެ. ވަރީގެ ވާހަކަ ނީރާ އިއްވާލިއިރު އޭނާ އެ ދެއްކީ ލަމްހާގެ ހުވަފެންތައް ސީދާ ކުރެވެން ނެތް ވާހަކައެވެ. އެއީ ކޮންހުވަފެނެއްކަމެއް ލަމްހާގެ ސިކުނޑިއަކަށް ނަގައި ނުގަނެވުނެވެ. އޭނާގެ ހުވަފެނެއް އޮތްނަމަ އެ ހުވަފެނަކީ ނީރާ އުފަލުގައިވުމެވެ. މިހާރު މިފެންނަ ފަދަ ހިތްދަތިކަމެއްގައި އެކުއްޖާ ވާތަން ދުށުމެއްނޫނެވެ.\n"ސޮރީ މަންމާ. އެނގޭ. ވަރިވާން މަންމަ ވެސް ނޭދޭނެ... އީހާނު... އޭނާ މަރުވެސް ވެދާނެ. މަންމަގެ ދަރިފުޅު މަރުވެދާނޭތީ ވަރަށް ކެތްކޮށްފިން. ވަރަށް ބޮޑަށް ކެތްކޮށްފިން."\n"ހުރިހާ ދެމަފިރިންނަކީ އެކުގައި އުޅެވޭނެ ބައެއްނޫން. ކައިވެންޏެއްފަހު އެކުގައި ދެމީހުންނަށް ނޫޅެވޭނެކަން ޔަގީންވާ ހިސާބުން ވަރިވުމަކީ މައްސަލައެއްނޫން. އެކަމަކު މަންމައަށް ނުވިސްނިގެން މިއުޅެނީ... އީހާނާއި ދެކުދީން ކައިވެނިކުރީ ބޭނުންވެގެން. އެކުގައި ނޫޅެވޭ ހިސާބަށް ދާނީ ކޮންމެވެސް ކަމެއްވެގެން."\nލަމްހާގެ ވާހަކަ މެދު ކެނޑުނީ ކޮޓަރީގެ ދޮރުފަތުގައި ކުއްލިއަކަށް ތަޅައިގަތް އަޑު އިވިގެންނެވެ. ދެން އިވުނީ އީހާނު ގޮވާލި އަޑެވެ. ލަމްހާއާއި ނީރާއަށެވެ. ލަމްހާގެ ގައިގާ ނީރާ ބާރަށް ހިފެހެއްޓިއެވެ. ދޮރުކައިރިން ސުޖާއާއި އީހާނު ވާހަކަތަކެއް ދައްކާއަޑު އިވެއެވެ. އެހެނަސް ދައްކާ ވާހަކައެއް ލަމްހާއާއި ނީރާއަކަށް ސާފުވާވަރެއް ނުވެއެވެ. ތަޅުދަނޑިފަތި ތަޅުގައި ޖެހުނު އަޑު ލަމްހާއަށް އިވުނެވެ. ގިނައިރެއްނުވެ ދޮރުހުޅުވާލައި ވަންތަން ފެނުނީ އީހާނެއެވެ. އޭނާ ހިފަހައްޓަން ސުޖާއު މަސައްކަތް ކުރިއެވެ. އީހާނުގެ މޫނުގައިވީ ހާސްކަމެވެ.\n"ނީރާ..." އީހާނު ފުރަތަމަ ވެސް ގޮވާލީ ނީރާއަށެވެ.\n"އީހާނު ކައިރީ ބޭބެ ނުބުނޭތަ ނުވަންނަން." ލަމްހާ ސުވާލުކުރިއެވެ.\n"މަންމާ... މިކޮޓަރީގަ. ނީރާއަށް ކިހިނެއްވީ؟"\n"އީހާނު އިހަށް މިތަނުން ދޭބަލަ." ލަމްހާ ބުންޏެވެ.\n"އެ ކީއްކުރަން." އީހާނު ނުކުންނާކަށް ގަސްދެއް ނުކުރެއެވެ.\n"ނީރާއާ މަންމަ ވާހަކައެއް ދައްކަނީއޭ."\n"އީހާނު، އިހަށް ބޭރުގަ މަޑުކޮށްލަން އާދެބަލަ." ސުޖާއު އެތެރެއަށް ޖެހިލައި އީހާނުގެ ކޮނޑުގައި އަތް ބާއްވާލިއެވެ. އޭނާއާއެކު ނުކުންނަން އިޝާރާތްކުރާ ފަދައިންނެވެ.\n"ކޮންވާހަކައެއްތަ މަންމަ ދައްކަން ބޭނުންވަނީ. އަހަރެން ހުއްޓަސް ތި ދައްކަން އުޅޭ ވާހަކައެއް ދައްކަބަލަ. އަހަންނާއި ނީރާ މިހާރު މިތިބީ އިނދެގެން. ދެމަފިރިން ކައިރީ ތި ވާހަކައެއް ނުބުނެވޭނެތަ." އީހާނު ޖެހިލީ ނީރާގެ އެނދާ ކައިރިއަށެވެ. އެހިނދު ލަމްހާ ކަނާއަތް ދަމާލިއެވެ. ހުއްޓޭށޭ ބުނާ ފަދައިންނެވެ. ނީރާއާ ކައިރިވުން އީހާނަށް މަނާކުރާ ފަދައެވެ. އެ ހަރަކާތް އީހާނަށް އިތުރު ނުތަނަވަސްކަމެއް ގެނުވިއެވެ.\n"ދެމަފިރިންނަށް ވުމުގެ ކުރީން ނީރާއަކީ އަހަރެންގެ އަންހެން ދަރިއެއް. މަންމައަކާއި އަންހެން ދަރިއަކު ދައްކަން ކިތަންމެ ވާހަކައެއް ހުންނާނެ. އީހާނު... އިހަށް ނުކުމޭ މިކޮޓަރިން. ސުޖާއު، އޭނާ ގެންދޭ."\n"ނުދާނަން... ނީރާ، އާދޭ... ހިނގާ އަހަންނާއެކު. ނީރާ..." އީހާނުގެ އަޑު ބާރުވިއެވެ. ނީރާ އެއްފަރާތް ކޮށްލުމާއެކު ލަމްހާ އެނދުން ތެދުވިއެވެ. އޭނާ އައިސް އީހާނުގެ ކަނާއަތުގެ މުލައްދަނޑީގައި ހިފިއެވެ. ފިރިހެން ދަރިފުޅުގެ އަތަށް ލަމްހާ ދަމާލިއެވެ. އީހާނަށްވުރެ އިސްކޮޅުން އެތައްތަނެއް ލަމްހާ ކުރެވެ. ބާރުގެ ގޮތުން ބެލިޔަސް އީހާނު މާ ވަރުގަދަވާނެއެވެ. އެހެންވިޔަސް ލަމްހާއަކީ މަންމައެވެ. މަންމަގެ އަތް ފޮޅުވާލާން އީހާނަކަށް ނުކެރުނެވެ. އީހާނު ގޮވައިގެން ކޮޓަރިން ލަމްހާ ނުކުތެވެ.\n"އަހަރެން ބުނަންދެން މިކޮޓަރިއަށް ވަދެގެން ނުވާނެ." ލަމްހާގެ އަޑުގައިވީ ހަރުކަށިކަމެވެ. އީހާނު އިންތިހާއަށް ހާސްވިއެވެ.\n"މަންމާ، އަހަރެން ނީރާއާ ވާހަކަދައްކަން ބޭނުން." އީހާނު މިފަހަރު ބުނެލީ ލަމްހާއަށް ވިސްނައިދޭން އުޅޭ ފަދައަކުންނެވެ.\n"އަހަރެންގެ އަންހެން ދަރިފުޅާ ވާހަކަދެއްކުމަށްފަހު، އީހާނުގެ އަނބިމީހާއާ ވާހަކަދައްކާނެ ވަގުތު ދޭނަން." ލަމްހާ އިއްވާލިއެވެ. އޭނާ ދެން އަތްދިއްކޮށްލީ އީހާނަށެވެ. އޭނާގެ އަތުގައި އޮތް ތަޅުދަނޑިފަތި ދޭށޭކަން ލަމްހާ އިޝާރާތް އެކުރީ އީހާނަށް އެނގުނެވެ. މަޑުމަޑުން މަންމަ ދިއްކޮށްލައިގެން ހުރި އަތުގެ ތެރެއަށް ތަޅުދަނޑުފަތި އީހާނު ލައިދިނެވެ. އެހިފައިގެން ލަމްހާ އެނބުރުނު ގޮތަށް ނީރާގެ ކޮޓަރިއަށް ވަދެ ދޮރުލައްޕާލިއެވެ. ދޮރުފަތް ތަޅުލާފައި ލަމްހާ ފުންނޭވާއެއް ލިއެވެ.\nލަމްހާގެ ނަޒަރު އެނދުގައި ބަންޑުން އޮތް ނީރާއަށް ހުއްޓުނެވެ. އީހާނާއެކު ހީނ ސަމާސާކޮށްފައި އުޅުނު ނީރާއަށް ވީގޮތެއް އެނގުން ލަމްހާއަށް މުހިންމުވެއްޖެއެވެ. ކައިވެނިކޮށްގެން ތިން މަސް ކިރިޔާ ވަނީއެވެ. މިހާ އަވަހަށް އެކުދީންގެ ކައިވެނި ރޫޅިދާނޭ ލަމްހާ ހިތަށް ވެސް ނާރައެވެ. އެކަމަކު އޭނާއަށް ވެސް ފާހަގަވީ އެއްކަމެއް އޮތެވެ. ކައިވެންޏަށްފަހު އީހާނާއި ނީރާއަށް ބަދަލުތަކެއް އަތުވެއްޖެ ކަމެވެ. ހާއްސަކޮށް ނީރާއަށެވެ.\n"ނީރާ... ތެދުވޭ. މަންމައަށް ހުރިހާ އެއްޗެއް ކިޔާދީބަލަ." ލަމްހާ އައިސް އެނދުގައި އިށީނދެ ނީރާގެ ބޮލުގައި ފިރުމާލިއެވެ. ދެން ނީރާގެ އަތުގައި ހިފާލައި ނަގަން އުޅުމުން އޭނާ ތެދުވިއެވެ. ރޮއެރޮއެ އެ ދެ ލޮލާއި މޫނު ވެސް ވަނީ ރަތްވެފައެވެ. ނީރާގެ ކޯތާފަތުގައި ލަމްހާ ފިރުމާލިއެވެ. ވާހަކަދައްކަން އޭނާ އެދުނެވެ.\n"މަންމަ އެދުނީތީ ކައިވެނިކުރީ. މަންމަގެ އިހުސާންތެރިކަމުގެ ބަދަލު ދެވޭތޯ މަސައްކަތް ކުރީ."\n"ކީކޭ؟" ލަމްހާއަށް ލިބުނު ސިހުމުގައި ބުނެވުނެވެ. އޭނާގެ އިހުސާންތެރިކަމުގެ ބަދަލުދޭން ނީރާގެ ގާތުގައި ދުވަހަކުވެސް ނުބުނާނެއެވެ. އަމިއްލަ ދަރިއަކު ފަދައިން ލޯބިދީ އެ އަންހެންކުއްޖާ އޭނާ ބޮޑުކުރީ އެކަމުގެ ބަދަލު ބޭނުންވެގެންނެއްނޫނެވެ. އެފަދަ ރަހުމެއްނެތް ވިސްނުމެއް އޭނާގެ ހިތާއި ސިކުނޑިއަށް އަރާފައެއް ވެސް ނެތެވެ.\n"މަންމަ ހަނދާންވޭތަ އީހާނުގެ ބާތްޑޭ. ހުރިހާކަމެއް ބަދަލުވީ އެ ދުވަހު... އަހަރެންދެކެ މަންމަ ލޯބިވާނަމަ ހަމައެކަނި އީހާނު ކައިރީ ކީއްވެ ބުނީ ކައިވެނީގެ ވާހަކަ." ނީރާގެ އަޑުގައިވީ ޝަކުވާއެވެ.\n"ކީކޭތަ މަންމައަށް ބުނެވުނީ؟. ހަނދާންވާގޮތުން ތީގެ ދެކުދީން އެ ދުވަހު ކައިވެނި އިއުލާންކުރީ. މަންމަ ވެސް ހުރީ ނޭނގުމެއްގެ ތެރޭ." ލަމްހާގެ ހައިރާންކަން އިތުރުވިއެވެ.\n"ނޫން. ނޫން... އެހެނެއްނޫންވީ... އީހާނު ބުނީ މަންމަ ބޭނުންވަނީ އަހަރެމެން ދެމީހުން މެރީކުރާށޭ. މަންމައަށް ޓަކައި އެވަރުކަމެއް ކޮށްނުދެވޭނެތޯ ވެސް އެހި. ކުޑަކުއްޖެއްގެ ގޮތުގައި ހުއްޓާ ގެނެސްގެން ބަލައި މިވަރުކުރިއިރު ދުވަހަކުވެސް މަންމަ އަހަރެންގެ ފަރާތުން އެފަދަ އުންމީދެއްކޮށްފާނޭ ހިޔެއްނުކުރަން. މަންމަ ނޫނީ އަހަރެން އެވަރުގެ ބޮޑު ގުރުބާނީއެއް ވާނެ މީހަކުނެތް. މަންމައަށް ޓަކައި އެވަރުކޮށްނުދެވޭ ދަރިއަކަށް ވާން ބޭނުންނުވީ. މަންމަ ވެސް ބުނީމެންނު މި ކައިވެންޏަކީ މާކުރީން ހަމަޖެހިފަ އޮތް ކައިވެންޏެއް ކަމަށް. ހުރިހާ ކަމަކަށް އެއްބަސްވާން ޖެހުނީ އެހެންވެ. އެކަމަކު ލޯބިނުވާ މީހަކާ ގުޅިގެން މަޖުބޫރީ ދިރިއުޅުމެއް އުޅޭނެ ހިތްވަރެއްނެތް. މީ އަހަރެން ބޭނުންވީ ދިރިއުޅުމެއްނޫން."\n"ނީރާ... މަންމަ އެފަދަ ވާހަކައެއް ދެއްކީ ދަރިފުޅުމެން ކައިވެނިކުރަން ބޭނުންވާކަން އެނގުނީމަ. އޭގެ ކުރީން އަހަންނާއި ނަސްރާއާ ދެމެދު ދެކެވިފަ އޮތް އެ ވާހަކަ ދަރިފުޅަށް ކިޔައެއް ނުދެމެންނު. ނީރާއެކޭ އީހާނެކޭ މަންމަގެ ކައިރީ ތަފާތެއްނެތް. އެކުއްޖަކު ބޭނުން ބައިވެރިއަކު ހަޔާތަށް ގެނައުމުގެ އިހުތިޔާރު އޮންނާން ވާނޭކަން މަންމަ އަބަދުވެސް ގަބޫލުކުރަނީ. މަންމައަށް ވެސް އޮޅުން އެރީ. ނީރާ ހުރީ ރުހިގެންކަމުގައި ގަބޫލުކުރެވުނީ. އީހާނުގެ އުފަންދުވަހުގައި ދަރިފުޅުމެންގެ ކައިވެނީގެ ވާހަކަ ފުރަތަމަ މަންމައަށް އަޑުއިވުނީ. އަޖައިބުވީ އެހެންވެ. މަންމައަށް ވެސް ނޭނގި ތި ދެކުދީން ގުޅިގެން އުޅޭކަން އެނގުމުން."\nކައިވެންޏާމެދު ލަމްހާ ގަބޫލުވިގޮތާއި އޭނާއަށް ހީވެފައި އޮތް ގޮތް ނީރާއަށް ކިޔާދިނެވެ. އަދި ހަމައެއާއެކު ނީރާގެ ފުށުން ހުރިހާކަމެއް ލަމްހާއަށް އޮޅުންފިލިއެވެ. ހުރިހާ ގޯހެއް ހިނގީ އީހާނުގެ ސަބަބުންކަން ލަމްހާއަށް ސާފުވިއެވެ. ނީރާ ހުރީ އީހާނުގެ މުށުތެރޭ ފިތިފައިކަން ލަމްހާއަށް އިހްސާސް ކުރެވުނީ އަދިކިރިޔާއެވެ. އެކުއްޖާ ސަލާމަތްވާން މަސައްކަތްކުރާ ކޮންމެ ފަހަރަކު އީހާނުގެ ބިރުދެއްކުން ހައްދު ފަހަނައަޅައި ދަނީއެވެ. އަމިއްލަ ނަފްސަށް އީހާން ގެއްލުންދޭންފެށީ ކޮންއިރަކުން ފެށިގެންކަން ނީރާ ކިޔާދިނެވެ. އޭނާ އެންމެ ދެރަވީ އީހާނަށް ހުރިހާކަމެއް އެނގިހުރެ ކައިވެނި ހުއްޓުވަން ނޫޅުނުނީމަކަން ނީރާ ހާމަކުރިއެވެ. ނީރާގެ ހަޔާތަށް ބައިވެރިއަކު އައިކަމާއި އީހާނުގެ އުފަންދުވަހުގައި ކައިވެނީގެ ވާހަކަ ނުދެއްކިނަމަ މިއަދު އެ މީހަކާއެކު ނީރާ އުޅޭނީ އުފަލުންކަން ބުންޏެވެ. ނަމަވެސް ހުރިހާކަމެއް ބަދަލުވެއްޖެއޭ ނީރާ ބުނެލިއެވެ. އެހެންވިޔަސް އޭނާ މިއަދު އީހާނުގެ އަނތްބެއްގެ ގޮތުގައި ހުންނާކަށް ނޭދޭކަން ބުންޏެވެ. އަދި އެގެއިން އޭނާ ދާން ބޭނުންވާކަން ބުނެލި ހިނދު ލަމްހާގެ މެޔަށް ތޫނު ތަދެއް އިހްސާސް ކުރެވުނެވެ. ނީރާއަށް ލިބެމުންދާ އަނިޔާގެ ވޭން އޭނާއަށް ތަސައްވުރު ކުރެވުނެވެ.\nސޯފާއިން އީހާނު ތެދުވީ ފޯނުކޯލަށް ޖަވާބު ދޭށެވެ. އޭނާ ދޮރުފަތް ކަހާލާފައި ހުސްބަޔަށް ނުކުތެވެ. ސުޖާއުއާ ދުރުގައި ހުރެ ވާހަކަ ދައްކަން އީހާނު ގަސްދުކުރީއެވެ. ކީފާގެ ކޯލު ނެގިއެވެ. އެއާއެކު ވަގުތުން ކީފާ ސުވާލުކުރީ ނީރާ ފެނިއްޖެތޯއެވެ. ލައިޒަލް ކަންބޮޑުވެގެން އުޅޭކަން ކީފާ ހަމަކޮށްލުމުން އީހާނުގެ ދެބުމަށް ގުޅުނެވެ. އަދި ލައިޒަލް ގޭގައި ނެތްކަމާއި ނީރާ ހޯދަން ނުކުތީހެން ހީވާކަން ކީފާ ބުނެލިއެވެ.\n"ނީރާ ހުރީ ގޭގަ. ލައިޒަލް ކައިރީ ބުނޭ އަހަރެންގެ އަނބިމީހާއާ މެދު ކަންބޮޑުވާކަށް އޭނާ ނުޖެހޭނޭ." އީހާނު އިއްވާލިއެވެ. ގިނަ ވާހަކަތަކެއް ކީފާއާ ދައްކަން ބޭނުންނުވާތީ އީހާނު ކޯލު ކަނޑާލީއެވެ. އޭނާއަށް ވެސް ނޭނގެނީ ކީފާގެ ބޭނުމަކީ އިތުރަށް މަސްލަހަތު ނަގާލުން ކަމެވެ. ލައިޒަލްގެ ނަން މެދުވެރިއަކަށް ހަދައި އީހާނު ރުޅި އަރުވާލުމެވެ. އޭރުން ނީރާއަށް ލައިޒަލްއާ ހަމައަށް ނާދެވޭނެތީއެވެ. އީހާނު އޭނާ ސައިޒުކުރާނޭކަން ކީފާއަށް ޔަގީންވަނީއެވެ.\nނީރާގެ ކޮޓަރިން ލަމްހާ ނުކުމެގެން އައިއިރު ސޯފާގައި އީހާނާއި ސުޖާއު އިނެވެ. ލަމްހާ ފެނުމުން ވަގުތުން އީހާނު ކޮޅަށް ތެދުވިއެވެ. މަންމަގެ ފަރާތުން ބަހެއް ނީވުމުން އީހާނު ގަސްދުކުރީ ނީރާގެ ގާތަށް ދިއުމަށެވެ. އޭނާއަށް ފިޔަވަޅު ނޭޅެނީސް އަތުގައި ލަމްހާ ހިފައިފިއެވެ.\n"މިރޭ ނީރާ އޮންނާނީ އެ ކޮޓަރީގަ. ވަރަށް ލަސްވެއްޖެ. ދޭ ނިދާލަން. ހެނދުނުން ވާހަކަދައްކާނީ." ލަމްހާ ވާހަކަދެއްކީ މަޑުމައިތިރިކޮށެވެ. އެހެންވިޔަސް ކަމެއްވެއްޖެކަން އީހާނަށް ޔަގީންވިއެވެ. ގާތުގައި ނީރާ ނެތިސް އީހާނަށް ނުނިދޭނެއެވެ.\n"ދިއުމުގެ ކުރީން ނީރާ ކައިރިއަށް ވަދެލަން ބޭނުން." އީހާނު ބުނެލިއެވެ.\n"އީހާނު. މިރެއަކުނޫން." ލަމްހާ ހީވީ ހިތްވަރަށް އުޅޭ ހެންނެވެ. ރުޅިއިސްނުކޮށް ވޭތޯއެވެ.\n"ޝީ އިޒް މައި ވައިފް." އީހާނުގެ ހިތް އެދޭވަރު ހާމަކުރިއެވެ.\n"ނީރާ ނިދަން ބާއްވާފަ މިއައީ. އޭނާ ވަރަށް ވަރުބަލިވެފަ އޮތީ."\n"މަންމާ ޕްލީޒް... ނީރާއާ ވާހަކަނުދެއްކިޔަސް އަހަރެން ވަދެލަން ބޭނުން. ނީރާ ދުށުމަށް. އެއަށްފަހު ކޮޓަރިއަށް ހިނގައިދާނަން." ކެތްތެރިކަން ކުޑަވެފައިވާ މީހަކު ފަދައިން އީހާނު ވާހަކަދެއްކިއެވެ. ލަމްހާ އައިސް ކޮޓަރިއަށް ދޮރުހުޅުވާލުމުން އީހާނު އެތެރެއަށް ވަނެވެ. ނަމަވެސް އެނދާ ކައިރިއަށް އީހާނު ޖެހިލަން ވާއިރަށް ލަމްހާ އޭނާ ހުއްޓުވިއެވެ. އީހާނު ނީރާދެކެ ލޯބިވާކަމުގެ ހުރިހާ ލިސާނެއް ލަމްހާއަށް ފެނެއެވެ. އިރުކޮޅަކު ނީރާއަށް ބަލަން ހުރެފައި އީހާނު ނުކުތީއެވެ. އެނބުރި އޭނާގެ ކޮޓަރިއަށް ވަންނަންދެން ލަމްހާ ބަލަން ހުއްޓެވެ. އޭނާގެ ދެ ލޮލުން ކަރުނަތައް އޮހިގަތީ ދެނެވެ. ސުޖާއުގެ ކައިރިއަށް އައިސް އެ މޭގައި އޭނާ މޫނު ފޮރުވާލިއެވެ.\n"ލަމްހާ..." ސުޖާއު ގޮވާލިއެވެ.\n"އީހާނު އެހުރީ ނީރާއާ ހެދި ދީވާނާވެފަ." ލޯ ފުހެމުން ލަމްހާ ބުންޏެވެ.\n"ނީރާއަށް ކަމެއްކުރީތަ؟" ލަމްހާ ގާތްކޮށްލައިގެން ސޯފާގައި އިން ސުޖާއު ވާހަކަދެއްކިއެވެ.\n"ނޭނގި ނަމަވެސް ބޮޑު ގޯހެއް ހެދިއްޖެ. ނީރާއަށް ކަމެއްނުވަނީސް އެނގުނީތީ ﷲއަށް ހަމްދުކުރަން. އެކުއްޖާ އެވަނީ ކޮންފަދަ މަޖުބޫރީއެއްގެ ތެރޭ. އީހާނު އަހަރެމެންނަށް ވެސް އޮޅުވާލީ. ސުޖާއު... ނީރާގެ މިނިވަންކަން އެކުއްޖާއަށް އަނބުރާ ހޯދައިދޭން އަހަރެންގެ މައިވަންތަކަން އެދޭ. ހަމަ އެ މައިވަންތަކަން އަހަރެންގެ އީހާނުގެ ލޯބި ލިބުމަށް ވެސް އެދޭ. ދެރަވަނީ އެތަނުން އެއްކުއްޖެއްގެ ހިތް ހަލާކުވާނެތީ." ލަމްހާ ރޮމުން ވާހަކަދެއްކިއެވެ.\nނަފްސު ހަމައަކަށް އެޅޭން ވަގުތު ނެގިއެވެ. ސުޖާއު އެންމެ ހިނދުކޮޅަކަށް ވެސް ލަމްހާއާ ދުރަށް ނުދެއެވެ. ލަމްހާ ދެއްކި ހުރިހާ ވާހަކައަކާ މެދު އޭނާ ވެސް ވިސްނިއެވެ. ފިރިމީހާއާއެކު ކޮޓަރިއަށް ދިއުމުގެ ބަދަލުގައި ލަމްހާ ގަސްދުކުރާ ގޮތް ހާމަކުރިއެވެ. އޭނާ މިރޭ ނީރާއާއެކު އެ ކޮޓަރީގައި އޮންނަން ބޭނުންވާކަން ބުންޏެވެ. ނީރާ އެކަނި ދޫކޮށްލާން ނުކެރިގެންނެވެ. އީހާނުގެ ގޮތް އެނގޭތީއެވެ. ލަމްހާއާ ޖަދަލުނުކުރާން އޭނާ ދިޔަޔަސް އެންމެން ކޮޓަރިތަކަށް ވަދެ ހިމޭންވާ ހިނދުން އީހާނު ނުކުންނާނެކަން ލަމްހާއަށް އެނގެނީއެވެ. އޭނާ ނީރާގެ ކައިރިއަށް ވަންނާނެކަން ޔަގީންވަނީއެވެ. އެ ފުރުސަތުދޭން ލަމްހާ ނޭދެއެވެ.\n"އަހަންނަށް އެންމެ ރަނގަޅު. ނީރާ ވަރަށް ރޮއިފި. ލަމްއާ ކައިވެނިކޮށްގެން މިވީ އަހަރުތަކުގައި އެކުއްޖާ އެވަރަށް ރޮނިކޮށް ނުދެކެން. ލަމް އެކުއްޖާދެކެ ލޯބިވާވަރު އެނގޭ. މީހަކު ލޯބިން މަރުވާފަދަ ކުއްޖެއް އެއީ. އެކަމަކު ބަލަބަލާ ތިއްބާ އެކުއްޖާ މުޅީން ބަދަލުވެއްޖެ. ނީރާއަށް ލަމްގެ އެހީތެރިކަން ބޭނުންވާނެ."\n"އަހަރެމެން ނޫނީ އޭނާ ރައްކާތެރިކުރާނޭ ބަޔަކުނެތް." ލަމްހާ ބުނެލިއެވެ.\nލަމްހާ ލަފާ ކުރި ފަދައިން ގޭތެރެ ހިމޭންވާހާއިރު ކޮށްފައި އީހާނު ކޮޓަރިން ނުކުތެވެ. ގޭތެރެއަށް ވެރިވެފައި އޮތް ފަނޑު އަލިކަމުގައި އެންމެން ނިދީކަން އީހާނު ޔަގީންކުރިއެވެ. އޭނާ ސިއްރުން އައިސް ނީރާގެ ކޮޓަރިއަށް ވަންނަން އުޅުނެވެ. ދޮރު ތަޅުލާފައި ހުރިކަން އެނގުމުން ހިތްހަމަނުޖެހުނެވެ. ތަޅުދަނޑިފަތިވީ ލަމްހާ އަތުގައިކަން އެނގުމުން ވަކިން ބޮޑަށް އީހާނު މާޔޫސްވިއެވެ. ފިކުރުތަކަށް ގެއްލިފައި ސޯފާގައި އީހާނު އިނެވެ.\n"އެ އަނދިރީގަ ނީރާއާ ލައިޒަލް ބައްދަލުކުރީތަ؟ ކުއްލިއަކަށް ކަރަންޓުދާންވީ ކީއްވެ؟. ނީރާ ނުކުމެގެން ދިޔަކަން އެކަކަށް ވެސް ނޭނގޭ. ނީރާ ކޮޓަރިއަށް ދިޔައިރު އަހަރެމެން ކައިރީ ނެތީ ލައިޒަލް އެކަނި. ނޫން... ލައިޒަލް ދިޔަތާ ގިނައިރެއްނުވެ ކީފާ ދިޔަ."\nލައިޒަލްގެ އެޕާޓްމެންޓުގައި ހިނގައިދިޔަ ކަންތައްތަކާމެދު އީހާނު ވިސްނިއެވެ. ނީރާއަށް ވީގޮތެއް އެވީ އެކަމުގެ ސަބަބުން ކަމުގައި އީހާނަށް ހީވަނީއެވެ. އެތައް އިރަކު ވިސްނަން އިނދެފައި އެނބުރި އީހާނު އައިސް ކޮޓަރިއަށް ވަނީއެވެ. ހިޔާލުތަކުގައި ފީނަމުން ތަންމަތީގައި ދެއަތަށް ފުރޮޅިފުރޮޅި އޮއްވާ އޭނާގެ ލޯ މެރުނީ ކޮންއިރަކު ކަމެއް ނުދެނަހުއްޓެވެ.\nފަތިހު ލަމްހާއާއެކު ނީރާ ތެދުވިއެވެ. ފަހަތުން ލަމްހާއާއެކު ފާހާނާއަށް ވައްދައި އެކުއްޖާ ލައްވާ ވުޟޫކުރުވައިގެން ނެރި ފަތިސް ނަމާދަށް އެރުވިއެވެ. އެފަދައިން ލަމްހާ ކަންތައްކުރުން ހުއްޓާލީ ފުރާވަރަށް ނީރާ އެޅީމައެވެ. ރޭ އެ ކޮޓަރިން ލަމްހާ ނުކުތީ ރޮއެރޮއެ ވަރުބަލިވެގެން ނީރާއަށް ނިދުނުއިރު ވެސް އެކުއްޖާ ގިސްލާއަޑު ލަމްހާއަށް އިވިއިވި ހުއްޓައެވެ. ނުކުމެ އީހާނު ކޮޓަރިއަށް ފޮނުވާލައި ފިރިމީހާއަށް ހުރިހާ ވާހަކައެއް ލަމްހާ ހިއްސާކުރިއެވެ. ދެން ކަންތައްކުރަންވީ ކިހިނެއްކަން ވެސް ލަމްހާގެ ހިތުގައިވަނީ ރާވާފައެވެ.\n"ސައިތަށި ހިހޫ ނުވަނީސް ބޯލާ." ބަދިގޭ އައިލެންޑް ދޮށުގައި އިން ނީރާގެ ކޮނޑުގައި ލަމްހާ ފިރުމާލިއެވެ.\n"މަންމަ އޯކޭތަ؟." އަހަން ނުކެރިފައި އިނދެފައި ލަމްހާ ވާހަކަ ދެއްކުމުން ނީރާ އަވަހަށް ބުނެލިއެވެ. ލަމްހާ ފުރަތަމަ ބަދަލުކޮށްލީ ލުއި ހިނިތުންވުމެކެވެ.\n"ދެން އިރާދަކުރެއްވިއްޔާ ވާނީ ރަނގަޅު. ދަރިފުޅު ކަންބޮޑުވާކަށް ނުޖެހޭނެ." ނީރާގެ ކޮލުގައި ލޯބިން ލަމްހާ ފިރުމާލިއެވެ.\nއިސްޖަހާލަމުން ސައިޖޯޑު ދެއަތުން ހިފަހައްޓާލި ނީރާއަށް އެ ބަސްތަކުން ހަގީގީ އުފާވެރިކަމެއް ނުލިބުނެވެ. އީހާނުގެ ކައިރިން މިނިވަންކަން ލިބުނަސް އޭނާއަށް ދެން ލޯތްބެއް ހާސިލެއް ނުވާނެއެވެ. ދެން ޖެހޭނީ ތަގްދީރުގެ އެ ނިންމުމާމެދު ރުހިގެން ދިރިއުޅުމުގައިގެން ކުރިއަށް ދާށެވެ.\nހޭލެވުނު ގޮތަށް ފޯނުން އީހާނު ގަޑި ބަލާލިއެވެ. މެންދުރުވަނީއެވެ. އޭނާގެ ލޮލުގައި އަޅައިގަތީ ލައިޒަލް ފޮނުވާފައި ހުރި ވަޓްސްއެޕް މެސެޖުތަކެވެ. ހުޅުވާ ބަލާލުމާއެކު އީހާނަށް ހީވީ އޭނާގެ މުޅި ހަށިގަނޑަށް ހޮނިއެޅީ ހެނެވެ. ތެޅިގަނެފައި އޭނާ ފުންމައިގެން އެނދުން ތެދުވިއެވެ. އަލުން ފަށައިގެން މެސެޖުތައް ބަލަން ފެށިއެވެ. ދެ ވީޑިއޯއާއި ހަ ފޮޓޯ ލައިޒަލް ފޮނުވާފައިވާއިރު އެކަމާ ގުޅުވާ އޭނާ ވާހަކަދައްކާފައި ހުއްޓެވެ. އީހާނަށް ދަތްކުނޑިވިކާލެވުނެވެ. ވަޓްސްއެޕުން ނުކުތުމާއެކު އީހާނު ތެދުވެ ކޮޓަރިން ނުކުންނަން އައެވެ. ނީރާއާ ވާހަކަދައްކަން ގަސްދުކޮށެވެ. ފެނުނު މަންޒަރުތަކުން އީހާނުގެ ބުއްދިފިލާ ނުދިޔައީ ކިރިޔާއެވެ.\nބަދިގޭގައި މަންމަ ހަރަކާތްތެރިވަމުންދިޔައިރު ފެންނަ ހިސާބު ސިޓިންރޫމު ސޯފާގައި ނީރާ އޮށޯވެލައިގެން އޮތްތަން އީހާނަށް ފެނުނެވެ. ބޯދަށަށް ކުޝަން ލައްވާލައިގެން ދެ ލޯ މަރާލައިގެން އޮތް ގޮތުން ހީވަނީ ނީރާ ނިދާފައި އޮތީ ހެނެވެ. އީހާނު ފެނުމާއެކު ލަމްހާ ނިކަން އަވަހަށް ގޮވާލައިފިއެވެ. (ނުނިމޭ)


Import aai export in libunu aamdhanee ithuruvejje | Mihaaru\nއިމްޕޯޓާއި އެކްސްޕޯޓުން ލިބުނު އާމްދަނީ އިތުރުވެއްޖެ\nޕޯޓު ސަރަހައްދުގައި ކޮންޓެއިނާތައް ކްލިއާ ކުރުމުގެ މަސައްކަތް ކުރިއަށްދަނީ-- ފޮޓޯ: ނިޝާން އަލީ/މިހާރު\n14 އޮކްޓޯބަރ 2021 - 15:53\nމިދިޔަ މަހު އިމްޕޯޓާއި އެކްސްޕޯޓުން ދައުލަތަށް ލިބުނު އާމްދަނީ 137 ޕަސެންޓް އިތުރުވެއްޖެ އެވެ.\nކަސްޓަމްސްގެ ތަފާސްހިސާބުތައް ދައްކާ ގޮތުން މިދިޔަ މަހު ރާއްޖެ އަށް އިމްޕޯޓާއި އެކްސްޕޯޓުން 281 މިލިއަން ރުފިޔާގެ އާމްދަނީއެއް ވަނީ ލިބިފަ އެވެ. މިދިޔަ އަހަރުގެ ސެޕްޓެމްބަރު މަހު ލިބުނީ 119 މިލިއަން ރުފިޔާ އެވެ.\nމިދިޔަ އަހަރުގެ ސެޕްޓެމްބަރު މަހާ އަޅާ ބަލާއިރު މިދިޔަ މަހު ރާއްޖޭގެ އިމްޕޯޓު ވެސް ވަނީ އިތުރުވެފަ އެވެ. މިދިޔަ މަހު 3.6 ބިލިއަން ރުފިޔާގެ މުދާ އެތެރެ ކުރި އިރު މިދިޔަ އަހަރުގެ އެ މުއްދަތުގައި އެތެރެ ކުރީ 1.9 ބިލިއަން ރުފިޔާގެ މުދަލެވެ.\nރާއްޖެއަށް މިދިޔަ މަހު އެންމެ ގިނައިން މުދާ އެތެރެ ކުރީ އޮމާން އިންނެވެ. އެ ގައުމުން 603 މިލިއަން ރުފިޔާގެ މުދާ އެތެރެ ކުރި އިރު ޗައިނާ އިން 441 މިލިއަން ރުފިޔާ އަދި އިންޑިއާ އިން 434 މިލިއަން ރުފިޔާގެ މުދާ ވަނީ އެތެރެ ކޮށްފަ އެވެ.\nއާމްދަނީ އާއި އިމްޕޯޓް އިތުރުވި ނަމަވެސް މިދިޔަ މަހުގެ އެކްސްޕޯޓު ވަނީ ދަށްވެފަ އެވެ. އެގޮތުން، މިދިޔަ އަހަރުގެ ސެޕްޓެމްބަރު މަހު 378 މިލިއަން ރުފިޔާގެ މުދާ އެކްސްޕޯޓު ކުރިއިރު މިދިޔަ މަހު އެކްސްޕޯޓު ކުރީ 328 މިލިއަން ރުފިޔާގެ މުދަލެވެ.\nރާއްޖޭން އެންމެ ގިނައިން މުދާ އެކްސްޕޯޓް ކުރަނީ ތައިލެންޑަށެވެ. މިދިޔަ މަހު އެ ގައުމަށް 72 މިލިއަން ރުފިޔާގެ މުދާ ވަނީ އެކްސްޕޯޓު ކޮށްފަ އެވެ. މީގެ އިތުރުން ޖަރުމަނަށް 21 މިލިއަން ރުފިޔާގެ މުދާ އަދި އިނގިރޭސިވިލާތަށް 17 މިލިއަން ރުފިޔާގެ މުދާ ވަނީ އެކްސްޕޯޓް ކޮށްފަ އެވެ.\nމިދިޔަ މަހު ކަސްޓަމްސް އިން ވަނީ ރޯޔަލްޓީގެ ގޮތުގައި 960،367 މިލިއަން ރުފިޔާ ބަލައިގެންފަ އެވެ.\nކަސްޓަމްސް ދައުލަތުގެ އާމްދަނީ އިމްޕޯޓް/އެކްސްޕޯޓް\nރާއްޖެއަށް އިމްޕޯޓްކޮށް އެކްސްޕޯޓު ކުރަމުންދަނީ ކޮންބަޔަކު ކޯންޗެއްކަން ކަސްޓަމްސްއަށް ނޭގޭނަމަ ލިބޭ އާމްދަނީއާއި ގެއްލިގެންދާ އާމްދަނީގެ ސައްޙަ މައުލޫމާތު ނޭގޭނެ. # ރާއްޖެއާއި ބައިނަލްއަޤުވާވީ ޤާބޫނުތަކުގައި މަނާކޮށްފައިވާ މިޔަރުގެ ބާވަތްތަކުގެ އެތައް ޓަނެއްގެ އުފެއްދުން ތަކުރާރުކޮށް އެތައްފަހަރެއްގެ މަތިން މާލޭ ވައިގެމަގުން "ކަސްޓަމްސްއަށް ނޭގި" ބޭރުކުރުމުގެ ބަގުމަތީގައި އެހެން ގޮތަކުން ފަޅާއަރާފައިވޭ.


މިނިވަން އިންސާފްވެރި އިންތިހާބެއް ހޯދުމަށް ގޮވާލާ އެމްޔޫއޯގެ...\nމިނިވަން އިންސާފްވެރި އިންތިހާބެއް ހޯދުމަށް ގޮވާލާ އެމްޔޫއޯގެ ޖަލްސާއެއް ބ. އަތޮލޫގައި\n7 ޖެނުއަރީ 2017 | ހޮނިހިރު 02:46\nއެމްޑީޕީން ދަރަވަންދޫއަށް ކުރި ދަތުރުގެ ތެރެއިން\nމިނިވަން އިންސާފްވެރި އިންތިހާބެއް ހޯދުމަށް ގޮވާލާ އެމްޔޫއޯގެ ހާއްސަ ޖަލްސާއެއް އަންނަ ހުކުރު ދުވަހުގެ ރޭ ބ. އަތޮޅު ދަރަވަންދޫގައި ބޭއްވުމަށް ނިންމާފިއެވެ.\nރާއްޖެޓީވީއަށް މައުލޫމާތު ދެމުން އެމްޑީޕީގެ ޗެއާޕާޝަންގެ ނައިބު އަލީ ނިޔާޒު ވިދާޅުވީ ރައީސް އަބްދުﷲ ޔާމީންގެ ސަރުކާރުން ކޯޓު މެދުވެރިކޮށް ލޯކަލް ކައުންސިލް އިންތިހާބު ފަސްކޮށްފައި ވާތީ އިންތިހާބުގެ ތާރީހް ހޯދުމަށް އިދިކޮޅު އިއްތިހާދުން މިހާރު ކުރަމުން އަންނަ މަސައްކަތުގެ ތެރެއިން ބ. އަތޮޅަށް ހާއްސަ ދަތުރެއް ކުރުމަށް ހަމަޖެހިފައިވާ ކަމަށެވެ. މި ދަތުރުގައި މިނިވަން އިންސާފްވެރި އިންތިހާބެއް ހޯދުމަށް ބ. އަތޮޅުގެ ރައްޔިތުންނަން ހާއްސަކޮށްގެން ހަރަކާތްތަކެއް ކުރިއަށް ގެންދިއުމަށް ނިންމާފައިވާ ކަމަށް ނިޔާޒު ވިދާޅުވިއެވެ.\nނިޔާޒު ވިދާޅުވީ ހުކުރު ދުވަހުގެ ރޭ 9:00 ބ. އަތޮޅު ދަރަވަންދޫގައި ރައީސް އަބްދުﷲ ޔާމީންގެ އަނިޔާވެރިކަމާއި ދެކޮޅަށް މިނިވަން އިންސާފްވެރި އިންތިހާބަކަށް ގޮވާލުން މި ޖަލްސާގައި އޮންނާނެ ކަމަށާއި މި ޖަލްސާގައި އެމްޑީޕީގެ ލީޑަރޝިޕްގެ އިސްވެރިންނާއި އެޕާޓީގެ ގައުމީ މަޖިލީހުގެ މެމްބަރުން ބައިވެރިވަޑައިގަންނަވާނެ ކަމަށެވެ. އަދި ހުކުރު ދުވަހު ހަވީރު ބ. އަތޮޅުގެ ރައްޔިތުންގެ ބައިވެރިވުމާއި އެކު މިނިވަން މުވައްސަސާތަކުގެ މިނިވަންކަން ކަށަވަރުކުރުމަށް ދަރަވަންދޫގެ މަގުތަކުގައި އިޙްތިޖާޖް ކުރަން ހަމަޖެހިފައިވާ ކަމަށް ވިދާޅުވިއެވެ.\nއެހެންކަމުން ދަރަވަންދޫގައި ބާއްވާ ޖަލްސާ އާއި އިޙްތިޖާޖުގައި އިސްލާހަށް މަސައްކަތްކުރާ ވީހާ ވެސް ގިނަ އާންމު ރައްޔިތުން ބައިވެރިވުމަށް އިދިކޮޅު އިއްތިހާދުން ވަނީ ގޮވާލާފައެވެ.\nމީގެ އިތުރުން ލޯކަލް ކައުންސިލް އިންތިހާބަށް ތައްޔާރުވުމުގެ ގޮތުން ބ. އަތޮޅުގެ ކައުންސިލްގެ ގޮނޑިތަކަށް ވާދަކުރާ ފަރާތަކަށް ހާއްސަކޮށް ހޮނިހިރު ދުވަހު ހާއްސަ ވޯކްޝަޕެއް ބޭއްވުމަށް ވަނި ނިންމާފައެވެ. މި ވޯކްޝަޕްގައި ބ. އަތޮޅުގައި ތިއްބެވި އިއްތިހާދަށް ތާއިދުކުރައްވާ ރައްޔިތުން ބައިވެރިވާނެ ކަމަށް ނިޔާޒު ވިދާޅުވިއެވެ.\nޕީޕީއެމްގެ ރައީސް ޔާމީންގެ ފެކްޝަނުން ލޯކަލް ކައުންސިލް އިންތިހާބަށް ތައްޔާރުނުވޭ ކަމަށް ބުނެ ސިވިލް ކޯޓަށް ހުށައެޅި މައްސަލައާ ގުޅިގެން އިންތިޚާބު ފަސްކުރުމަށް އިލެކްޝަން ކޮމިޝަނުންގެ މައްޗަށް ވަނީ އަމުރުކޮށްފައެވެ. މިކަމާ ގުޅިގެން އިންތިޚާބުގެ ތާރީހް ހޯދުމަށް އިދކޮޅު އިއްތިހާދުގެ ފަރާތުން ރާއްޖޭގެ އެކި ކަންކޮޅުތަކުގައި ދަނީ ހަރަކާތްތައް ބާއްވަމުނެވެ.


Adeeb, geybandhah badhalu kureveykah neh: Corrections\nގޭބަންދަށް އަދީބު ބަދަލު ކުރެވޭކަށް ނެތް: ކަރެކްޝަންސް\nއަހުމަދު އަދީބު: ގޭބަންދަށް ބަދަލުކުރެވެން ނެތް ކަމަށް ވަނީ އަންގާފަ - އަހުމަދު ޝުރާއު \_ އަވަސް\nބޮޑެތި ޖަލު ހުކުމްތަކެއް އައިސްފައިވާ ކުރީގެ ނައިބު ރައީސް އަހުމަދު އަދީބު، ގޭބަންދަށް ބަދަލުކޮށްދެވެން ނެތް ކަމަށް މޯލްޑިވްސް ކަރެކްޝަނަލް ސާވިސްއިން ބުނެފި އެވެ.\nއަދީބަށް ބޮޑެތި ސިއްހީ މައްސަލަތަކެއް ދިމާވެފައިވާ ކަމަށް ބުނެ އޭނާ ގޭބަންދަށް ބަދަލުކޮށްދިނުމަށް އެދިފައިވަނީ އޭނާގެ ވަކީލް މޫސާ ސިރާޖެވެ. އަދީބު މިހާރު ހުންނެވީ ފުލުހުންގެ ބެލުމުގެ ދަށުގައި ދޫނިދޫގައި ކަމަށްވާތީ ފުރަތަމަ އަދީބު ގޭބަންދަށް ބަދަލުކޮށްދިނުމަށް އެދުނީ ފުލުހުންނަށެވެ. ނަމަވެސް ފުލުހުން ވަނީ އެކަން ނިންމާނީ ކަރެކްޝަނަލް ސާވިސްއިން ކަމަށް ބުނެފަ އެވެ.\nވަކީލް މޫސާ ސިރާޖު ރޯދަ މަހަށް އަދީބު ގޭބަންދަށް ބަދަލު ކޮށް ދިނުމަށް އެދި ކަރެކްޝަނަލް ސާވިސްއަށް ފޮނުވި ސިޓީގެ ޖަވާބުގައި ބުނެފައިވަނީ އަދީބު ގޭބަންދަށް ބަދަލު ކުރެވެން ނެތް ކަމަށެވެ. ނަމަވެސް އޭގެ ސަބަބެއް ބުނެފައެއް ނުވެ އެވެ.\nރޯދަ މަހާ ދިމާކޮށް ކުރީގެ ޑިފެންސް މިނިސްޓަރު މުހައްމަދު ނާޒިމާއި އަދާލަތު ޕާޓީގެ ރައީސް އިމްރާން އަބްދުﷲވަނީ ގޭބަންދަށް ބަދަލުކޮށްފަ އެވެ.\nއަދީބުގެ އެތެރެ ހަށީގައި ސިސްޓެއް އުފެދިފައިވުމާއި ކިޑްނީގައި ހިލަ އުފެދިފައިވާ ކަމަށް ވަކީލު ވަނީ ވިދާޅުވެފަ އެވެ. އަދި ލޮލުގެ ވަރަށް ނުރައްކާތެރި ބައްޔެއް ކަމަށްވާ "ގްލޮކޮމާ" އަދީބަށް ޖެހިފައިވާކަން މާލެއިން ހެދި ޓެސްޓްތަކުން ކަށަވަރުވެފައިވާ ކަމަށް ވެސް ވިދާޅުވި އެވެ.\nފިސްތޯލަ ގެންގުޅުއްވި މައްސަލާއާއި ފިނިފެންމާ ލޯންޗުކޮޅު ގޮއްވާލި މައްސަލަ އާއި އެމްއެމްޕީއާރްސީގެ ހިޔާނާތާ ގުޅޭ މައްސަލައެއްގައި އަދީބަށް ވަނީ ހުކުމް އިއްވާފަ އެވެ. އެ ހުކުމްތައް ވެސް ވަނީ އިސްތިއުނާފުކޮށްފަ އެވެ. އަދި، މިހާރު ވެސް ދަނީ އަދީބަށް ދައުވާތަކެއްކޮށް ޝަރީއަތް ހިންގަމުންނެވެ.\nކުރީގެ ނައިބު ރައީސް އަހުމަދު އަދީބު މޯލްޑިވްސް ކަރެކްޝަނަލް ސާވިސް މޯލްޑިވްސް ޕޮލިސް ސާވިސް


ސިއްރުން މިހިތާ ކުޅެލީ … 13 – Mikal News\nތޭރަ ވަނަ ބައި\nފޯނު ނިމިގެން ބައްޕަ އައިސް ތޫބާއަށް ބަލައިލިއެވެ.\nބައްޕަ ހުރީ ކުރީގައެވެ. ތޫބާގެ ޖަވާބަކަށް އިންތިޒާރު ކުރުމެއް ނެތި ތޫބާގެ ބައްޕަ ހިނގައިގަތީ އެތެރެއަށް ވަނުމަށެވެ. ބައްޕައަށް ކުރާ އިޙުތިރާމަކުން އަދި ގަންނަ ބިރަކުން އިތުރު ސުވާލެއް ވެސް ކުރާކަށް ތޫބާއަކަށް ނުކެރުނެވެ.\nހަމައެކަނި ކުރިމައްޗަށް ނަޒަރު ހުއްޓާލައިގެން ކުރިއަށް ދިޔަ ތޫބާ ބައްޕަ ގޮސް ހުއްޓުނު މޭޒުކައިރީ ގޮސް ހުއްޓިލިއެވެ. އެ ވަގުތު އެ މޭޒުގައި ބަޔަކު އިށީނދެގެން ތިބުމުން ވަށައިގެން ހޯދައި ބަލައިލިއެވެ. ފަހަރަކު މީހެއްގެ މޫނަށެވެ. ދަންނަ މީހަކަށް އެތާ އިނީ ހަމަ އެކަނި ހާރިސްއެވެ. އިޝާރާގެ ބެސްޓް ފްރެންޑެވެ. ހާރިސް ފެނުމުން ތޫބާ ކުޑަކޮށް ހީނލިއެވެ. ދެން ތިބި ބަޔަކު ނޭނގުނަސް އެމީހުނަށް ވެސް ހިނިތުންވުމަކުން މަރުހަބާ ކިޔެވެ.\n“އައްސަލާމު ޢަލައިކުމް! ކިހިނެތްތޯ! މިއީ ތޫބާ! އަޅުގަނޑުގެ ދަރިފުޅު!”\nބައްޕަގެ ތަޢާރަފު ކުރިއަށް ދަނިކޮށް ފެނުނީ އެތާ އިން މެދު އުމުރުގެ އަންހެނަކު ތެދުވެގެން އައިސް ތޫބާ ގައިގާ ބައްދައިލި ތަނެވެ. ހަދާނެ ނަހަދާނެ ގޮތެއް ނޭނގި ގަބުވެފައި ތޫބާއަށް ހުރެވުނީއެވެ. އެ އަންހެންމީހާ ތޫބާގެ އަތުން ދޫނުކޮށް ތޫބާ ގޮވައިގެން ގޮސް އެ މީހާގެ ކައިރީ ޖެހިގެން ހުރި ގޮނޑީގައި ބޭންދިއެވެ. ގޮނޑީގައި އިށީންނަމުން ތޫބާ ނިތް އެރުވީ ޙާރިސް ބަލަން އިނުމުން ޙާރިސަށެވެ. ބަދަލުގައި ހާރިސް ހީނލިއެވެ. އެހެންނަމަވެސް ފެންނަ ފެނުމުގައި ހާރިސް އެއިނީ ކަންބޮޑުވެފައެވެ. މިވަނީ ކީއްހެއްޔެވެ! މީ ކޮންކަމެއްހެއްޔެވެ!\n“ދަރިފުޅާ! މިތިބީ ޙާރިސްގެ މައިންބަފައިން! ހާރިސް ދަރިފުޅާ ކައިވެނި ކުރިޔަސް އެންމެ ރަނގަޅުކަމަށް ބައްޕަ ހާރިސްގެ މައިން ބަފައިން ގާތު ބުނެފިން!”\nބައްޕަގެ އަޑު ތޫބާއަށް އިވުނީ ދުރުން ޖެހި ހޮނު ގުގުރިއެއް ފަދައިންނެވެ. ބުނާނެ އެއްޗެއް ތޫބާގެ ދުލަށް އަންނާނީ ސިކުނޑި ރަނގަޅަށް މަސައްކަތް ކުރި ނަމަތާއެވެ. ތޫބާ ހަމަ އިނީއެވެ. އެސްފިޔަ ވެސް ޖަހާލަން ހަނދާން ނެތިފައެވެ. ބައްޕަގެ މޫނަށް ބަލަހައްޓައިގެންނެވެ.\nކުއްލިއަކަށް އިން ގޮނޑިން ތޫބާ ތެދުވެއްޖެއެވެ. ތޫބާ ތެދުވުމުން އެންމެންގެ ލޯތައް ހުއްޓުނީ ތޫބާއަށެވެ.\n“އެބައަންނަން ފާޚާނައަކަށް ގޮސްލާފަ!”\nތޫބާގެ އަޑު ނިކުތީ ވެސް ވަރަށް އުދަނގުލުންނެވެ. އެހާމެ މަޑުންނެވެ.\nކުރިޔަށް ހިނގާފައި ދިޔަ ތޫބާ ގޮސް ވަނީ ފާޚާނާއަށެވެ. ފާޚާނާގެ ދޮރު ލެއްޕުމަށްފަހު އިރުކޮޅަކު ވިސްނަން ހުއްޓެވެ. އެއަށްފަހު ނެގީ ފޯނެވެ. ގުޅާނީ ކާކަށްކަމެއް ތޫބާއަށް ކަށަވަރެއް ނޫނެވެ. ފިތާލެވުނީ ޙަމްދާންގެ ނަމްބަރަށެވެ. ދެތިން ފަހަރު ރިންގް ވީތަނުން ވިސްނުން ބަދަލު ވެގެން ފޯނު ކަނޑާލިއެވެ.\nހަދާނެ ނަހަދާނެ ގޮތެއް ނޭނގި ހުރިގޮތަށް ހުރުމަށްފަހު ފާޚާނާ ތަށިމަތީ އިށީނދެވިއްޖެއެވެ. އެ ވަގުތަކީ ޙަމްދާން ތޫބާގެ ފޯނަށް ގުޅި ވަގުތެވެ. ތެޅިގެންފައި ތޫބާއަށް ފޯނު ނެގިއްޖެއެވެ. ގަސްދަކުނޫނެވެ. ހާލަތުގެ ގޮތުންނެވެ.\n“ހެލޯ! ތޫ ! ކީކޭ!”\nޙަމްދާން ގޮވައިލިޔަސް ތޫބާ އަކަށް ޖަވާބެއް ނުދެވުނެވެ. ޙަމްދާންގެ އަޑު އިވުމުން ތޫބާއަށް ކުރެވުނީ ތަފާތު އިޙުސާސެކެވެ. ޙަމްދާން އެއީ އަމިއްލަ މީހެއްކަމުގެ އިޙުސާސެވެ. މި ވަގުތު ތޫބާއަށް އެހީތެރިކަމުގެ އަތެއް ފޯރުކޮށްދެވޭނީ ހަމައެކަނި ޙަމްދާންއަށް ކަމުގެ ޔަގީން ކަމެވެ. އެހީއަކަށް އެދެން ހުރީ ޙަމްދާން އެކަނި ކަމުގެ އިޙުސާސެވެ. އެންމެފަހުން ހިތަށް އަރާ ފޭބި އެތައް އެއްޗެއްގެ ސަބަބުން ތޫބާއަށް އަޑުން އަޑުނަގައި ރޮއެ ގަނެވިއްޖެއެވެ. ކުރެވުނުހާ ވެސް ކަމަކީ ތަކުރާރުކޮށް ޙަމްދާންގެ ނަމުން ގޮވުމެވެ.\n“ތޫ! ކީއްތަ ވީ! ބުނެބަލަ ! ގޭގަތަ ތިހިރީ! ވާހަކަ ދައްކަބަލަ! ވެގެން އުޅޭގޮތެއް ނުރޮއެ ބުނެބަލަ!” ތަކުރާރުކޮށް ޙަމްދާން އެދެމުން ދިޔައީ ވެގެން އުޅޭ ގޮތެއް ބުނުމަށެވެ. އެންމެ ފަހުން ޙަމްދާންގެ ފޯނު ތޫބާ ކަނޑައިލީ ތޫބާގެ ބައްޕަ ދޮރުގައި ޓަކިޖަހަމުން ތޫބާއަށް ގޮވަން ފެށުމުންނެވެ. އެ އަޑު ވަރަށް ރީއްޗަށް ޙަމްދާންއަށް އިވުނު ވެސްމެއެވެ.\nހަދާނެ ނަހަދާނެ ގޮތް ހުސްވި ޙަމްދާން ކުރާނެ އިތުރުކަމެއް ވިސްނުމަށް ނައުމުން އެނދުގައި އިށީނެވެ. ފޯނުން ނޫން ގޮތަކަށް ތޫބާގެ ހާލު ބެލޭނެ ގޮތެއް ވެސް ނެތެވެ. އުޅޭ އެޑްރެހެއް އެނގެނީކީނޫނެވެ. އާއިލާ މީހެއް ގާތް ތިމާގެ މީހެއް ވެސް އެނގެނީކީނޫނެވެ. އިޝާރާ މަތިން ޙަމްދާން ހަނދާންވީ ކުއްލިއަކަށެވެ. އެހެންނަމަވެސް އިޝާރާގެ ވެސް ފޯނު ނަންބަރެއް ނެތެވެ.\n“ތޫ އަޅޭ ! ވެގެން އުޅޭގޮތެއް ކުޑަކޮށް ނަމަވެސް ބުނެލިނަމަ!”\nފިކުރުގެ ކަނޑަކަށް ގެނބިގެން ޙަމްދާން އަށް އިދެވުނީ ކިހާއިރަކު ކަމެއްވެސް ނޭނގުނެވެ. ދެންވެސް ނެގީ ފޯނެވެ. ތޫބާ އޮންލައިން ގައި އިނަސް ނެތަސް އަނެއްކާ ވެސް ޙަމްދާން ބޭނުންވީ ތޫބާގެ އެއްވެސް ޚަބަރެއް ވޭތޯ ބެލުމެވެ.\nފޯނު ހުޅުވައި ބަލާލިއިރު ތޫބާ އޮންލައިންއަކު ނެތެވެ. އެހެންނަމަވެސް ޙަމްދާން މެސެޖު ލިޔެ ފޮނުވައިލިއެވެ.\n“ފޮނުވަބަލަ ތިގޭ އެޑްރެސް! އަހަރެން ބޭނުން ހަމަ މިވަގުތުވެސް ތޫއާ ބައްދަލުކުރަން!”\nޙަމްދާން ލިޔުނު މެސެޖު ތޫބާ ނުބަލައެވެ. ޑާޓާ ނުވެސް ޖައްސަނީކަންނޭނގެއެވެ.\nގެއަށް އައިސް ކޮޓަރިއަށް ވަންނަން ހިގައިގަތް ތޫބާ ހުއްޓުވީ ބައްޕަގެ ހަރުކަށިކަން އެކުލެވިގެންވާ އަޑެވެ.\n“ތޫބާއަށް ހަމަ ރަނގަޅަށް ވެސް އެނގޭނެ ބައްޕަ މިގޮތަށް މިކަން ނިންމަން ޖެހުނީ ދަރިފުޅަށް ރަނގަޅަކަށް ކަން! ދަރިފުޅު އަމިއްލައަކަށް މީހަކު ހޯދާކަށް ނޫޅޭ! ތިހެން މީހާގެ ޒުވާން އުމުރު ފަސްދީ ދާއިރު ދަރިފުޅުގެ މަންމަ ދުނިޔޭގަ ހުރިނަމަ …..!”\nމޭގައި އަތްޖައްސާލަމުން އަސަރާއެކު ތޫބާގެ ވާހަކަ ދެއްކިއެވެ.\n“އެންމެ ކުޑަމިނުން ދަރިފުޅުގެ އަމިއްލަ ދަރިއަކު ވެސް ހުރީކީ ނޫން!”\nބައްޕަގެ ދެލޯ ތެމިގެން އައިތަން ތޫބާއަށް ރަނގަޅަށް ވެސް ފެނުނެވެ. ބައްޕަ އެދެއްކީ ރަނގަޅު ވާހަކަ ކަން ތޫބާ ވެސް ގަބޫލުކުރެއެވެ. ޝަކީލްއާ ތޫބާ އިނީވެސް އާއިލާގެ ނުގަބޫލުގައެވެ. އެހެން އެކަން ކުރެވިފައި ހުއްޓާ އެކައިވެނި ވެސް ނާކާމިޔާބުވެ މީހަކާ ނީނދެ ތޫބާ ހުހަށް ހުންނާތީ ބައްޕަ އެ ޝަކުވާކުރާތާ ކިތަންމެ އަހަރެކެވެ. އެހެންނަމަވެސް …….. ހިތް އެދެ ފަރާތެއް …….. ލޯބިވާ ފަރާތެއް ހުރެމެ، އެވާހަކަ ދައްކަން ނުކެރި ……. ތޫބާ ވިސްނައިލިއެވެ. އެފަރާތާ ބައްދަލުވިޔަސް އެ ފަރާތުގެ ވިސްނުމާ ފިކުރު ހުރި ގޮތެއް ނޭނގުނަސް އިންތިޒާރު ވެވެނީ އެ ފަރާތަށެވެ. ބައްޕަ ދެއްކިއަސް ލޯބި ނުވާ މީހަކާ އިނދެގެން އުޅޭނެ ގޮތެއް ތޫބާގެ ހިތަކަށް ނުވެސް ގެނެވެއެވެ. ޝަކީލް ކިތަންމެ ގޯހަސް ޝަކީލްއާ ވެސް ތޫބާ އިނީ ލޯބިވެގެންނެވެ. އެ ދިރިއުޅުން ކުރިއަށް ނުގެންދެވުން އެއީ އަދި މުޅިން ތަފާތުކަމެކެވެ.\n“ދަރިފުޅު ވިސްނާލާ! ހިތަކުންނޫން! ސިކުނޑިން!”\nބައްޕަ ބުނި އެއްޗަކަށް ސިއްސައިގެން ގޮސް ޚިޔާލީ ދުނިޔެއިން ނިކުމެވުނު ތޫބާ އިސް ޖަހާލައިގެން ހުރެ ވަނީ ކޮޓަރިއަށެވެ. އޭރު އިޝާރާ ހުރީ ޑިއުޓީގައި ކަމުން ކޮޓަރި އޮތީ ވެސް ހުހަށެވެ.\nކޮޓަރީގެ ދޮރު ލެއްޕުމަށްފަހު މަޑުމަޑުން ހިނގާލާފައި ގޮސް އެނދުގައި އިށީނދެވުމާއެކު ތޫބާއަށް އަނެއްކާ ވެސް ރޮއެގަނެވުނީއެވެ. އެހެން އޮތްވާ ތޫބާއަށް ނިދިއްޖެއެވެ.\nތޫބާއަށް ހޭލެވުނީ ކޮޓަރީގެ ތެރެއިން ބަޔަކު ވާހަކަ ދައްކާއަޑަށެވެ.\nމެސެޖު ކޮށްކޮށް ތޫބާގެ ޚަބަރެއް ނުވުމުން ޙަމްދާން ކަންބޮޑުވެއްޖެއެވެ. އެތައް ފަހަރަކު ގުޅިއްޖެ ވެސް މެއެވެ. ކަންތައް ކުރަންވީ ގޮތަކާމެދު ވިސްނަން އިރުކޮޅަކު އޮތުމަށްފަހު ގަޑި ބަލައިލިއެވެ. އަދިވެސް ވަރަށް ވަގުތު އެބަ އޮތެވެ. އެހެންކަމުން ވަގުތު ދުއްވާލުމަށް ނިކުމެލީ ބޭރަށެވެ. އެކި މަގުތަކުގައި ދުއްވުމަށްފަހު ރައްޓެއްސަކާ ދިމާވުމުން އެރީ ކޮފީއަކަށެވެ.\nޙަމްދާން ނިންމައިގެން ހުރި ވަގުތަށް ހޮސްޕިޓަލުން ނިކުންނަ މީހުން ފެންނަ ގޮތަށް ސައިކަލު މަޑުކޮށްގެން މަގުގެ އެއްފަރާތުގައި މަޑުކޮށްލިއެވެ.\nއިޝާރާ ދައްކައިލީ ވެސް ޙަމްދާން އެހެން އިންނަތާ ބައިގަނޑިއެއްހާ އިރު ފަހުންނެވެ. ސައިކަލް ޕާކު ކުރުމަށްފަހު ހިނގާލާފަ ގެއަށް ދިޔަ އިޝާރާގެ ފަހަތުން ޙަމްދާން ވެސް ކުރިއަށް ދިޔައެވެ. އެހެންމަވެސް އިޝާރާގެއަށް ވަނުމުގެ ކުރިން ޙަމްދާން އިޝާރާއަށް ގޮވައި ވާހަކަ ދެއްކިއެވެ. އަދި ތޫބާއާ ޙަމްދާންގެ އޮތީ ކިހާވަރެއްގެ ގުޅުމެއްކަން އެނގޭފަދަ މޭރުމަކުން ވެސް ބައެއް ވާހަކަތައް ޝެއަރ ކުރިއެވެ. އެ ވާހަކަތައް ދެއްކުނީތީ ފަހުން ހިތާމަ ކުރަން ނުވަތަ ބަދުނާމެއް ވާން ޖެހުނަސް މިހާރު ދެން ޙަމްދާންގެ މައްސަލައެއް ނެތެވެ. އެ ވާހަކަތައް އަޑު އިވުމުން އިޝާރާގެ މޫނަށް އެރި ކުލަވަރު ނުފެނުނީ އެއަށްވުރެ ބޮޑަށް ޙަމްދާން ފިކުރު ބޮޑުވެފައި ހުރުމުންނެވެ.\nއިޝާރާމެން ދިރިއުޅޭ އެއްކޮޓަރީގެ އެ އެޕާޓްމެންޓަށް ވަންއިރަކު ވެސް ހަވީރު ހިނގި އެއްވެސް ކަމެއް އިޝާރާއަކަށް ރޭކާލާފައެއް ނެތެވެ. އެނގެނީ ޙާރިސްގެ އާއިލާ ތޫބާގެ ބައްޕައާ ބައްދަލުކުރިކަމެވެ. އެހެންކަމުން ވަރަށް ހަމަޖެހިގެން ގޮސް ކޮޓަރީގެ ދޮރުގައި ހިފައިލިއެވެ. ތަޅު ނުލާ ހުރުމުން ކޮޓަރިއަށް އިޝާރާތް ކުރަމުން ތޫ އެއޮތީ ނިދިފައޭ ބުނެފައި އިޝާރާ ގޮސް އިށީނީ ކޮފީއެއް ހަދައިގެން މޭޒުދޮށުގައެވެ. އެހެން އެކަން ކޮށްދޭން އިޝާރާ ބޭނުން ނުވިއަސް ޙަމްދާން އެދުނު ވަރުން މިވަރު ކޮށްދިނީއެވެ.\nޙަމްދާން މަޑުމަޑުން ހިނގަލާފައި ގޮސް ތޫބާ އޮތް އެނދާ ކައިރި ވެލިއިރު ތޫބާ ލޯ ހުޅުވައިލަނީއެވެ. ޙަމްދާން ފެނުމުން ތޫބާ ފުރަތަމަ ހީކުރީ އެއީ ފެންނަ ހުވަފެނެއްކަމަށެވެ. އެހެންކަމުން އަލުން އެ ރީތި އިންސާނާ ހުވަފެނުން ނަމަވެސް ދެކިލުމުގެ އެދުމުގައި އަލުން ލޯމަރައި ބާރުކޮށްލިއެވެ.\nތޫބާގެ މި ޙަރަކާތް ފެނުމުން ދެން ކަންކުރަންވީ ގޮތެއް ޙަމްދާންއަކަށް ނޭނގުނެވެ. އެނބުރި ދާންވީބާވައޭ ވެސް ހިތަށް އެރިއެވެ. ނޫނެކެވެ. މި ފުރުސަތު ގެއްލޭކަށް ޙަމްދާން ބޭނުމެއްނޫނެވެ. ދެން ހިތަށް އެރީ ތޫބާއަށް އެ ދިމާވި ކަމަކުން ޙަމްދާން ދެކެ ރުޅިއައީ ނޫންބާވައޭ އެވެ.\n“އެކަމަކު އަހަރެން ދެކެ ކޮންކަމަކާ! …….”\nޙަމްދާންއަށް ވިސްނާލެވުނެވެ. އެކަމަކު ވެސް ވީ ގޮތެއް، ވެގެން އުޅޭގޮތެއް އަހާ އޮޅުން ފިލުވަން ވިޔަސް އަލުން ތޫބާއަށް ގޮވާކަށް ޙަމްދާންއަކަށް ނުކެރުނެވެ.\nތޫބާ ދެވަނަ ފަހަރު ލޯ ހުޅުވައިލީ ޙަމްދާން ހަމަ އެ ގޮތަށް އެނދުގެ މަގަތުގައި ހުއްޓި ހުއްޓައެވެ.\nދެވަނަ ފަހަރަކު ވެސް ތޫބާގެ ލޮލަށް ހަމަ ކުރިން ފެނުނު ގޮތަށް ޙަމްދާން ފެނުމުން ފުންމައިގެން ތެދުވެ އެނދުގެ މެދުގައި އިށީނދެވިއްޖެ އެވެ. އަދި އެ ފެންނަނީ ހުވަފެނެއް ނޫންކަން ކަށަވަރު ވުމުން ފުންމައިގެން ގޮސް ޙަމްދާންގެ ގައިގާ އޮޅުލައިގަތެވެ. އަދި އެއަށްވުރެ ބާރަށް ބައްދައިގަންނަމުން ރޮއެގަނެވިއްޖެއެވެ.\n“ޙަމްދާން އަހަރެން މިކަމުން ސަލާމަތްކޮށްދީ! ޕްލީޒް! އަހަރެން ބޭނުމެއް ނޫން ޙާރިސް އަކާ އިންނާކަށް! ބައްޕައަށް ވިސްނައިދީ! …. އާދޭސްކުރަން! …. ޕްލީޒް!”\nތޫބާގެ ވާހަކަ ހުރި ގޮތުން ފުރަތަމަ ޙަމްދާން ހައިރާން ވިއެވެ. އެކަމަކު ތޫބާ ވާހަކަ ދައްކަމުން ދިޔަވަރަކަށް ވެގެން އުޅޭގޮތް ރޭކަލަމުން ސާފު ވަމުން ދިޔައެވެ.\n“ވީގޮތް ރީތިކޮށް ސާފުވާނެހެން ކިޔައިދީބަލަ! އޭރުންތާ ދެން ކަންތައް ކުރެވެން އޮތްގޮތަކީ ކޮބައިތޯ ވެސް ވިސްނައިލާން އެނގޭނީ!”\nތޫބާގެ ބުރަކަށީގައި ފިރުމާލަމުން އެ ވަގުތުކޮޅު ގަރުނަކަށް ދެމިގެން ދިއުމަށް އެދެވުނަސް ޙަމްދާން ތޫބާ އެނދުގައި ބޭންދިއެވެ. ކުޑަ ކުއްޖަކު މަސަލަސް ކުރަން އުޅޭހެންނެވެ.\nޙަމްދާން އިޝާރާމެން ނިދާ ކޮޓަރިއަށް ވަންގޮތަށް ނުނިކުތުމުން އިޝާރާ ނެގީ ފޯނެވެ.\nތޫބާއާއި ހަމްދާންއާ ދެމެދު ދެކެވުނު ވާހަކަތަކަކަށްފަހު ހިތްހަމަ ޖެހިލައިގެން ޙަމްދާން ނިކުތީ ގެއަށް ދިއުމަށެވެ.


MDP Ge Verikameh Athuvejje Nama Islam Dheenah Huras Elhigendhaane- Dr. Shaheem - Vaguthu\nއެމްޑީޕީގެ ވެރިކަމެއް އަތުވެއްޖެނަމަ އިސްލާމް ދީނަށް ހުރަސް އެޅިގެންދާނެ - ޑރ. ޝަހީމް\nއަނެއްކާވެސް ރާއްޖޭގެ ވެރިކަމަށް އެމްޑީޕީގެ ވެރިކަމެއް އަތުވެއްޖެނަމަ، އިސްލާމީ އުސޫލުތަކަށް ހުރަސް އެޅިގެންދާނޭކަމަށ، ކުރިއަށް އޮތް ރިޔާސީ އިންތިޙާބުގައި ވާދަކުރައްވަވާ ރައީސުލްޖުމްހޫރިއްޔާ އަބްދުﷲ ޔާމީން އަބްދުލް ޤައްޔޫމުގެ ރަނިންގ މޭޓް، ޑރ. މުޙައްމަދު ޝަހީމް އަލީ ސައީދު ވިދާޅުވެއްޖެއެވެ.\nޑރ. ޝަހީމް މިހެން ވިދާޅުވެފައިވަނީ މިރޭ ރާއްޖެ ޓީވީ އިން ގެނެސްދިން ފަލަސުރުޚީ ޕްރޮގުރާމުގައި ވާހަކަ ދައްކަވަމުންނެވެ.\nއެ ޕްރޮގުރާމުގައި ޑރ. ޝަހީމް ވިދާޅުވެފައިވަނީ، ދެންވެސް އެމްޑީޕީގެ ވެރިކަމެއް އައިސްފިނަމަ، ރާއްޖޭގައި އިސްލާމް ދީނަށް ހުރަސް އެޅިދާނެކަމަށް ބުނެފައިވަނީ، އެއީ އެޕާޓީގެ ފަލްސަފާ ކަމުގައިވާތީކަމަށެވެ. މިކަމަށް ބާރުދޭ އެތައް ހެއްކެއް، އޭނާ ދައްކަވާފައިވެއެވެ.\n"ވަރަށް ބޮޑަށް ހުރަސް އެޅިގެން ދާނެ. އެއީ ދިވެހިރާއްޖޭގައި މީގެކުރިން އަޅުގަނޑުމެންވަނީ ތަޖުރިބާކޮށްފައި ކަންތައްތައް." އޭނާ ވިދާޅުވިއެވެ.\nއެގޮތުން، ޑރ. ޝަހީމް ވިދާޅުވެފައިވަނީ އެމްޑީޕީ އިން ރާއްޖޭގައި ތިން އަހަރު ދުވަސް ވަންދެން ކުރި ވެރިކަމެއްގައި، ރާއްޖޭގެ މީހުން ދިރިއުޅޭ ރަށްތަކުގައި ބަނގުރާ އާއްމު ކުރަން މަސައްކަތް ކުރިކަމަށެވެ. ހަމައެހެންމެ، ފާޅުގައި އިޒްރާއިލާއެކު ގުޅުން ބަދަހިކުރުމަށް މަސައްކަތް ކުރިކަމަށްވެސް ޑރ. ޝަހީމް ވިދާޅުވެފައިވެއެވެ.\n"މިއަދު ކޯލިޝަން އިން އެތާއީދު ކުރަނީ އެމްޑީޕީގެ ފަލްސަފާއަށް. އެމްޑީޕީގެ ފަލްސަފާ ބަދަލުވެއްޖެކަމެއް މުޅިއަކުން އެމްޑީޕީ އަކުން ބަޔާންކޮށްފައެއް ނުވޭ. އެމްޑީޕީގެ ފަލްސަފާ އަކީ އެމްޑީޕީގެ ފަލްސަފާ." ޑރ. ޝަހީމް ވިދާޅުވިއެވެ.\nއޭނާ އިތުރަށް ވިދާޅުވެފައިވަނީ ރައީސް ނަޝީދުގެ ވެރިކަމެއްގައި، ރާއްޖޭގެ ބައެއް ދީނީ ޢިލްމުވެރިންނަކީ ނިރުބަވެރިން (ޓެރަރިސްޓުން) ގޮތުގައި ދައްކަން މަސައްކަތްތަކެއް ކޮށްފައިވާކަމަށެވެ. އެގޮތުން، ރައީސުލްޖުމްހޫރިއްޔާގެ އޮފީހުގެ ރަސްމީ ވެބްސައިޓުގައި ޝާއިޢުކުރައްވާފައިވާ ލިޔުމެއްގައި، ޑރ. ޝަހީމާއި ޝައިޚް އިލްޔާސް ޙުސައިން އަދި ޝައިޚް އާދަމް ޝަމީމަކީ ނިރުބަވެރިންކަމަށް ސިފަކޮށް އާއްމުކޮށްފައިވާކަމަށެވެ. އަދި، އެލިޔުމުން، ޑރ. ޝަހީމުގެ ނަން އުނިކުރީ، ބައެއް ނޫސްވެރިން ރައީސް އޮފީހަށް ގުޅައިގެންކަމަށްވެސް ވިދާޅުވިއެވެ.\n"އެމްޑީޕީގެ ފަލްސަފާ އަޅުގަނޑުމެންނަށް ވަރަށް ސާފުވެފައި އޮތީ، އަރަބި އިސްލާމީ ތައުލީމު ނައްތާލަން މަސައްކަތް ކުރުން. އިޒްރޭލާ ގުޅުން ގާއިމް ކުރުން. ދިވެހިރާއްޖޭގައި ކުރުން ހެޔޮނުވާވަރުގެ ކަންތައްތައް ކުރުން، ބަނގުރާ އާއްމުކުރުން." ޑރ. ޝަހީމް މިރޭ ރާއްޖެ ޓީވީގައި ވިދާޅުވެފައިވެއެވެ.\nއެހެންނަމަވެސް، އިދިކޮޅުން ރިޔާސީ އިންތިޙާބަށް ނެރޭ ކެންޑިޑޭޓްކަމުގައިވާ އިބްރާހީމް މުޙައްމަދު ޞާލިހަށް އިޙުތިރާމް ކުރައްވާކަމަށްވެސް ޑރ. ޝަހީމް ވިދާޅުވިއެވެ.\n"ވިތް ރެސްޕެކްޓް، އިބްރާހީމް މުޙައްމަދު ޞާލިޙަކީ އަޅުގަނޑު ވަރަށް އިޙުތިރާމް ކުރާ ބޭފުޅެއް." ޝަހީމް ވިދާޅުވިއެވެ.\nނަޝީދުގެ ސަރުކާރުން އިޒްރާއިލާ ގުޅުން ބަދަހިކުރިކަމަށް ޝަހީމް ވިދާޅުވުމުން، ޕްރެޒެންޓަރުވަނީ، ރައީސް ޔާމީނުގެ ސަރުކާރުން، އިސްލާމީ ޤައުމަކާ ސިޔާސީ ނުވަތަ ޑިޕްލޮމެޓިކް ގުޅުން ކަނޑާލާފައިވާކަމަށް ބުނެފައެވެ. ރައްދުގައި ޑރ. ޝަހީމް ވިދާޅުވެފައިވަނީ، އެކަން ކުރައްވާފައިވަނީ ޤައުމުގެ މަސްލަޙަތަށް ބެއްލެވުމަށްފަހުކަމަށެވެ.\nރައީސް ޔާމީނުގެ ސަރުކާރުގެ ކުރީކޮޅުގައި، އައު އަހަރު ފާހަގަކުރުމަށް، ބޭރުން ފަންނާނުން ގެނެސްގެން މިއުޒިކް ޝޯވ ބޭއްވުމާ ގުޅިގެން ޑރ. ޝަހީމް ވިދާޅުވެފައިވަނީ، އެކަން ނުކުރުމަށް އެކަން އިންތިޒާމު ކުރި ފަރާތަށް ލަފާ ދެއްވާފައިކަމަށެވެ. އަދި، އޭރު އެކަންކަމުގައި އުޅުނީ ވަރަށް ބާރުގަދަ ފަރާތެއްކަމަށްވެސް އޭނާ ވިދާޅުވިއެވެ.\nމީގެއިތުރުން، އެހެން ދުވަހެއްގެ މަޣުރިބު ނަމާދު ވަގުތުގައި، ހުޅުމާލޭގައި ހަވާ އެރުވުމުން، އެކަމުގެ ސަބަބުން ނަމާދުގެ ޖަމާއަތަށް އުނދަގޫވި މައްސަލައެއް، އިސްލާމިކް މިނިސްޓަރުކަމުގައި ހުންނަވަނިކޮށް ލިބިލެއްވިކަމަށްވެސް ޑރ. ޝަހީމް ވިދާޅުވިއެވެ. އަދި، އެފަދަ ކަންކަން ތަކުރާރު ނުވާނޭ ގޮތަށް ކަންތައްތައް ކުރެއްވުމަށް ރައީސް ޔާމީނަށް ލަފާ ދެއްވާ ސިޓީއެއް ލިޔުއްވިކަމަށާއި، އެކަން ރައީސް ޤަބޫލުކުރެއްވިކަމަށްވެސް ޝަހީމް ވިދާޅުވިއެވެ. މިކަންކަމުން އެނގިގެންދަނީ ރައީސްގެ ހިތްތިރިކަން ކަންވެސް، އޭނާ ފާހަގަކުރެއްވިއެވެ.\nއަވަހާރަ ކޮށްލާފައިވާ، ރައްޔިތުންގެ މަޖިލީހުގެ ކުރީގެ މެންބަރު، ޑރ. އަފްރާޝީމް އަލީއާއި، ބްލޮގަރ ޔާމީން ރަޝީދު އަދި ގެއްލިފައިވާ ނޫސްވެރިޔާ، އަޙުމަދު ރިޟްވާނުގެ މައްސަލަ، ނައިބު ރައީސްކަމަށް އައުމަށްފަހު އިތުރަށް ތަހުގީގު ކުރައްވާނަންތޯ ޕްރެޒެންޓަރ ސުވާލު ކުރެއްވުމުން، ޑރ. ޝަހީމް ވިދާޅުވެފައިވަނީ އެކަންކަން ކުރައްވާނީ ތަންފީޛީ އިދާރާތަކުންކަމަށާއި އެމަނިކުފާނަކީ އެފަދަ އިދާރާއަކާ ހަވާލުވެވަޑައިގެން، ހުންނަވާނޭ ބޭފުޅެއް ނޫންކަމުގައެވެ.\nހަމައެހެންމެ، ކުރީގެ ޑިފެންސް މިނިސްޓަރ، ކާނަލް ނާޒިމް އަށް ޙުކުމް ކުރެއްވީ ނާއިންސާފުންކަމަށް ބައެއް ފަރާތްތަކުން ބުނުމުން، އެކަމުގައި ކުރިން ސުވާލު އުފެދުނުކަމަށްވެސް، ޝަހީމް ވިދާޅުވިއެވެ.\nފްލެޓާއި ގޯތި ހަވާލު ކުރުމުގެ ބައްދަލުވުމާއި ބެހޭ ގޮތުން އެމްޑީޕީގެ ރާގު ބަދަލުވެއްޖެ\nޖުލައި 13, 2018 01:19\nތިޔަހެން ތިބުނަނީ އެހެން ވެރިކަމެއްގައި ބަނގުރާ ވިއްކުން މަނާކޮއްފާނެނެތީތޯ.\nޖުލައި 13, 2018 11:42\nބަނގުރާ ވިއްކުމާ ބަނގުރާ ޢާއްމު ކުރުން މިއީ ދެކަމެއް. ބަނގުރާ ވިއްކަނީ ރިސޯޓް ތަކުގައި އެތަނަށް އަންނަ ބޭރުމީހުންނަށް، ރީނދޫ ސަރުކާރުން އުޅުނީ ޢާއްމު ދިވެހިރައްޔިތުން ދިރިއުޅޭ ތަންތަނުގައި ބަނގުރާ ޢާއްމުކުރަން.\nޖުލައި 13, 2018 06:01\nތިކަން ކުރެވޭ ވަރުގެ ވެރިޔަކު އަދި މިގައުމަކަށް ނާދޭ\nޖުލައި 13, 2018 06:07\nއެމްޑީ ޕީ ގެ ވެރިކަމުގަ އެންމެ ގިނައިން ދީނީ ދަރުސްތަށް ދީ މީހުން ދީނަށް ލޯ ހުޅުވއި ދިނީވެެސް..\nޖުލައި 13, 2018 08:20\nސިޔާސީ ހަތިޔާރަކަށް ދީން ނުހައްދަވާ. 800 އަހަރު ވެއްޖެ މިތާ އިސްލާމް ދީން އޮންނަތާ. އެއީ ވަކި މީހަކު ވެރިކަމުގައި ހުރެގެން ވެފައި އޮތް ކަމެއް ނޫން.\nޖުލައި 13, 2018 08:38\nޢަމިއްލަމަސްލަހަތު އިސްކުރާމީހުން ދީނޭ ނުކިޔާ.\nޖުލައި 13, 2018 09:16\nވަރުއަރާނޭކަމެއްނެތެވެ. އެއީ ޙަޤީޤަތެވެ. ވެރިކަމުގެކުރިންނާ ، ވެރިަކމުގަޔާ ، ވެރިކަން ބީވީމަވެސް އެބައިމީހުންގެކިބައިން ވަނީ އިސްލަމްދީނަށް މަލާމަތްކުރުމާ ، އެހެން ދީންތައް މި ޤަވްމަށް ގެނައުމަށް ގަދައަޅާ މަސައްކަތްކޮށްފައެވެ. މާތްﷲ ގެ ރަޙްމަތްފުޅުން އެމީހުނަށް އެކަން ކާމިޔާބު ނުވަނީއެވެ.\nޖުލައި 13, 2018 09:19\nއެއީވަރައްބޮޑު ތެދެއް އެމްޑީޕީއައް ސަޕޯޓުކުރާމީހުން ބޭނުންވާގޮތް\nޖުލައި 13, 2018 09:23\nއެމްޑީޕީގެ ވެރިކަމެއް އަތުވެއްޖެނަމަ، އިސްލާމީ އުސޫލުތަކަށް ހުރަސް އެޅިގެންދާނޭކަމަށް ބުނާއިރުު، މިވެރިމީހާ ކުރާކަންކަން ނުފެނޭތޯ؟ ދައްކާވާހަކަ އަޑުނާހަންތޯ؟ ފައިސާދީފަ ޒިނޭކުރަންޏާ ހިލޭއަންހެނަކަށްނުވެ، ވައްކަން ކޮށް\nޖުލައި 13, 2018 10:21\nޝަހީމްއަށް އިލްހާމް ވީތޯއެވެ. ދީން ރައްކާތެރި ކުރުމީ ﷲ ގެ ވަޢުދެއް. ޝަހީމް ރަނިންގމޭޓަކަށް ނަޔަސް ﷲ އިސްލާމް ދީން ޙިމަޔަތްކުރައްވާނެ. މީގެ ކުރިން ޝަހީމް ކީއްތޯ ކެރެއްވީ. ދީނީ ޢިލްމުވެރިއެއް ތަންދޮރު އެގޭ މީހެއް ދުނިޔެއަށާްޓަކައި، ރަނިންގ މޭޓް ކަމަށްޓަކައި އެހެން މީހުންނަށް އެއްޗެހި ގޮވާ ފުރައްސާރަކޮށް ނަހަދާނެ. އަދި އިތުރަށް ކިޔަވަން ދާން ފެވޭ\nޖުލައި 13, 2018 13:05\nއެމްޑީޕީގެ ވެރިކަމެއް އަތުވެއްޖެ ނަމަ އެއްމެ ފުރަތަމަވެސް ގޮންޖެހުން ކުރިމަތި ވާނީ އިސްލާމްދީނަށެވެ. އެއީ އެކިއެކި މަކަރުތަކާ ޙީލަތްތައް ހަދައިގެން މިގައުމުގައި ޣައިރުދީންތައް ފަތުރަން ފެށުމުންނެވެ. މީގެކުރިން ވެރިކަން ލިބުމުން. އެއްމެފުރަތަމަ ވެސް އުޅުނީ ގާނޫނު އަސާސީގައި ބަޔާންކޮށްފައިވާ “ ކޮންމެ ދިވެހި ރައްޔިތަކީ މުސްލިމެއް” ކަމަށް އޮތްނުކުތާ އުވާލާށެވެ. އެކަން ކާމިޔާބު ނުވުމުން ދެން އުޅުނީ ސްކޫލްކުދިންނަށް ކިޔަވަންޖެހޭ މަޖްބޫރު ދެ މާއްދާ ކަމަށްވާ ދިވެހި އިސްލާމް މި ދެ މާއްދާ އިޚްތިޔާރީ ކުރަން އުޅުމެވެ. އެކަން ކާމިޔާބުވި ނަމަ ދިހަވަރަކަށް އަހަރު ތެރޭގައި އިސްލާމްދީނާ ވަރަށް ގިނަބަޔަކު ދުރުވެގެންދާނެއެވެ. އަދި ދިވެހިންގެ އަމިއްލަ މާދަރީ ބަސް ކަމަށްވާ ދިވެހި ބަސްވެސް ގިނަވާނީ ނޭނގޭ މީހުންނެވެ. އެހެންކަމުން އެމްޑީޕީ އާއިމެދު ބުނެވޭނީ އެއީ ބާރެއް ހޯދައިދޭވަރަށްވުރެ. ނުރައްކައު ތެރި ބައެކޭ ޢަމްދުން ގައުމުގެ ވެރިކަމަށް ގެންނަން ހެޔޮނުވާނެ ބައެއް ކަމަށެވެ.\nޖުލައި 13, 2018 14:04\nޝަހީމް ވިސްނަވާ އެމީހަކު އަމިއްލަ އަށް އެމީހެއްގެ ޢިޒަތާ އަބުރު ހިފަހައްޓާނި.މިހާރު މަނިކުފާނު ދއްކަވާ ވާހަކައިން މަނިކުފާނު ގެ އަގު ވެއްޓެނީ.\nޖުލައި 13, 2018 18:40\nހަމަ ޔަގީނުންވެސް ފައްޅީގެ އަހުލުވެރިންނަށް\nނާކާމިޔާބުވާނެ. އެމީހުން އުޅުނީވެސް، އަދި\nމިހާރުވެސް ކުރަމުންދާ މަސަތްކަތަކީ ލާދީނީ\nފިކުރު މިގައުމުގައި ފެތުރުން\nޖުލައި 13, 2018 20:23\nބަލަގަ މިވީ ކިހިނެތް؟ ރައީސް ނަޝީދު ސަރުކާރު އޮތް ހީވީ އެހެން ފަދަ ކަމެއްހެން ބަނގުރަލޭ، ސްޕާ އޭ ކިޔައިގެން! މިހާރު މި ބުނަނީ ދުނިޔޭގަ އޭއްޗެހި ހުންނާތީ ނޫންހޭ އެތެރެ ކުރަނީ! ދެން ވަރަށް ހިނި އާދޭ މިފަދަ ވާހަކަ ދައްކާތީ!\nޖުލައި 14, 2018 13:21\nތިހެން ވިދާޅުވެވިދާނެ. އެއީ މުހައްމަދު ނަޝީދު ވެރިކަމުގައި ހުންނެވި ދުވަސްވަރު އެމަނިކުފާނުގެ ބަސްމަގު ހުރިގޮތުން. އެކަމަކު އަޅުގަނޑަށް ހީވަނީ އިބޫ ތަފާތުވާނެހެން. އެހެންވީމަ އަޅުގަނޑުގެ ވޯޓު އިބޫއަށް.\nތިހެން ވިދާޅުވެވިދާނެ. އެއީ މުހައްމަދު ނަޝީދު ވެރިކަމުގައި ހުންނެވި ދުވަސްވަރު އެމަނިކުފާނުގެ ބަސްމަގު ހުރިގޮތުން. އެކަމަކު އަޅުގަނޑަށް ހީވަނީ އިބޫ ތަފާތުވާނެހެން. އެހެންވީމަ އަޅުގަނޑުގެ ވޯޓު އިބޫއަށް